ישיבת מליאה, כנסת 24, פרוטוקול מספר 83, 2021-12-07 00:00

מיקי לוי: היום יום שלישי, ג' בטבת התשפ"ב, 7 בדצמבר 2021.

מיקי לוי: אני מתכבד לפתוח את מליאת הכנסת.

מיקי לוי: הודעה למזכירת הכנסת, בבקשה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת החלטת הוועדה לביטחון הפנים בדבר פיצול הצעת חוק לתיקון פקודת בתי הסוהר (מס' 55 והוראת שעה), התשפ"א–2021.

ירדנה מלר-הורוביץ: תודה.

מיקי לוי: תודה למזכירת הכנסת.

מיקי לוי: אנחנו עוברים לנושא השני, נאומים בני דקה.

מיקי לוי: חברי הכנסת מוזמנים להצביע, בבקשה.

מיקי לוי: חבר הכנסת סמי אבו שחאדה, בבקשה.

סמי אבו שחאדה: אדוני היושב-ראש, חברות וחברי הכנסת, אתמול במהדורה המרכזית בערוץ 13 התפרסם תחקיר מזעזע על הטרור היהודי בערים המעורבות, ובעיקר בעיר רמלה; מה שמוכיח את הטיעונים שלנו לגבי הטרור היהודי כלפי האזרחים הערבים בערים המעורבות במאי האחרון, שנמשך עד הימים שלנו אנו.

סמי אבו שחאדה: הטרור היהודי הזה מאורגן, מובל על ידי אידיאולוגיה ברורה ושנאה לכל מה שהוא לא יהודי, ובעיקר כלפי האזרחים הערבים במדינה באופן כללי, ובערים המעורבות באופן פרטני.

סמי אבו שחאדה: ברור שיש שם פרויקט פוליטי מאחורי זה.

סמי אבו שחאדה: עומדים מאחורי זה מקומות מאורגנים, כמו להב"ה ולביא, וגם מפלגה פוליטית שנקראת עוצמה יהודית.

סמי אבו שחאדה: שני השוורים הזועמים שמובילים את הטרור היהודי, יש להם שמות: איתמר בן גביר ובנצי גופשטיין.

סמי אבו שחאדה: איתמר בן גביר הכניס גם את אשתו לקרן של אחת העמותות, שעובדת ומאורגנת כדי לתקוף אזרחים ערבים בצורה מאורגנת.

סמי אבו שחאדה: הכי מזעזע בתחקיר, אדוני, היה תפקידה של משטרת רמלה.

סמי אבו שחאדה: משטרת רמלה, במקום לקשור את השור הזועם הזה שנקרא איתמר בן גביר ולהכניס אותו לאיפה שמגיע לו, אל מאחורי סורג ובריח, החליטה – למרות שהביאו לה את כל ההוכחות לטרור היהודי – להתעלם מהדבר הזה.

סמי אבו שחאדה: אני רוצה להציע, בסוף הנאום שלי, מה האפשרויות – איך אפשר להבין את התנהגות משטרת רמלה בדבר המזעזע הזה: 1.

סמי אבו שחאדה: אין לה בעיה עם טרור יהודי המופנה כלפי האזרחים הערבים ברמלה; 2.

סמי אבו שחאדה: תשובה שנייה יכולה להיות שהאזרח הערבי מבחינת המשטרה ברמלה פשוט שווה פחות; 3.

סמי אבו שחאדה: יכול להיות שיש יותר מדי חברים שקרובים מדי למשטרת רמלה עם הטרור היהודי; התשובה הנכונה בעיניי זו תשובה 4, אדוני היושב-ראש:

סמי אבו שחאדה: כל התשובות נכונות.

סמי אבו שחאדה: תודה.

מיקי לוי: תודה רבה.

מיקי לוי: חבר הכנסת טופורובסקי, בבקשה.

בועז טופורובסקי: תודה, אדוני היושב-ראש.

בועז טופורובסקי: אני מקווה שתסלח לי, אבל אני אחרוג מדקה, כי היו המון הרוגים בשבוע האחרון בדרכים בכבישי ישראל.

בועז טופורובסקי: ביום שלישי, 30 בנובמבר, נהרגה הולכת רגל, אישה בת 82, בנצרת.

בועז טופורובסקי: למוחרת, 1 בדצמבר, נהרגה ז'נט דעבול, בת 63, אימא של קרן, שהייתה עד לא מזמן מנהלת סיעת תקווה חדשה, והיום ראש מטה שר המשפטים.

בועז טופורובסקי: היא פשוט עצרה את האוטו בכביש 431, נכנס בה אוטו מאחור, והיא נהרגה.

בועז טופורובסקי: ב-2 בדצמבר נהרג הולך רגל, גבר בן 80, ברחוב מנדס ברמת גן.

בועז טופורובסקי: ואז הגענו ל-3 בדצמבר, יום שישי האחרון – סוף שבוע דמים.

בועז טופורובסקי: הוא התחיל בתאונה מחרידה סמוך ליישוב עופרים – ארבעה בני אדם:

בועז טופורובסקי: טוב ראי והללי מעודד, אחים בני שלוש ושש, מברוכין; אחמד סאלם וזיאד אבראהים, בני דודים, בני 17 ו-19; באותה תאונה נפצעו אנוש גם יניב, אב המשפחה, והודיה, אם המשפחה ההרה, וגם התינוק שהיה בבטן שלה לא שרד; בהמשך היום נהרגו בתאונה מחמוד קלק, ראג'ח חיג'אזי ומאהר חמאד, שלושה צעירים בני 20 מחיפה, בצומת טמרה שבגליל.

בועז טופורובסקי: הם נקברו אחד ליד השני, במקום שיקימו משפחה אחד יחד עם השני; עוד באותו יום נהרג גבר בן 50 בכביש 40, סמוך לצומת אוהלים; הרוג תשיעי באותו יום – גבר בן 47 נהרג סמוך ליישוב עראבה שבגליל.

בועז טופורובסקי: ביום ראשון, 5 בדצמבר, נהרגה אישה בת 50 בכביש 4316, סמוך ליישוב גמזו.

בועז טופורובסקי: אתמול, ב-6 בדצמבר, נהרג אביב חזן, בן 27, מהיישוב נהורה, בתאונת דרכים בכביש 352, סמוך לשדה דוד; הוא בן 27, והשאיר אחריו את לינוי אשתו ואת בנו איתי בן התשעה חודשים, שיגדל ללא אביו.

בועז טופורובסקי: 14 אנשים נהרגו בשבוע האחרון.

בועז טופורובסקי: אנחנו קיימנו לפני שבוע ישיבה בוועדת הכלכלה ואמרנו: מי מנהיג – מי מתכלל את המאבק בתאונות הדרכים?

בועז טופורובסקי: התרענו שזאת הולכת להיות שנת שיא.

בועז טופורובסקי: פיללנו שלא כך יקרה, אבל דאגנו ממה שיכול לקרות, והגרוע מכול קרה לאחר מכן.

בועז טופורובסקי: אני מודה כאן ליושב-ראש ועדת הכלכלה, שבעקבות סוף השבוע הנורא הזה הקים את ועדת המשנה למלחמה בתאונות הדרכים.

בועז טופורובסקי: אתמול היא הוקמה.

בועז טופורובסקי: אני אומר לכם, כמי שעומד כמי שעומד בראש הוועדה שנית: אנחנו לא נוותר.

בועז טופורובסקי: נהפוך כל אבן, נביא כל פקיד שאחראי, ואם נצטרך גם נעשה את העבודה המתכללת שהממשלה לא עושה.

בועז טופורובסקי: אנחנו לא נוותר עד שהמוות המיותר הזה בכבישים ייפסק, עד שאנשים חפים מפשע לא ימותו סתם.

בועז טופורובסקי: תודה.

מיקי לוי: תודה רבה.

מיקי לוי: חבר הכנסת טיבי, בבקשה.

אחמד טיבי: מכובדי היושב-ראש, הכתבה בערוץ 13 על ארגון טרור של ממש, שנחשף לעיני הציבור אחרי עבודה מקצועית ומרשימה של עיתונאים ששתלו שם צעיר שהתוודע, ונחשף בכתבה, לאיך שהאנשים האלה מתכננים לפגוע בערבים.

אחמד טיבי: הדבר המיידי שצריך לעשות הוא הוצאתם מחוץ לחוק, של ארגון להב"ה בעיקר.

אחמד טיבי: אבל התברר מעל כל ספק שמי שאחראי לארגונים האלה, להסתה, לניסיון לפגוע בערבים, זה חבר כנסת, שמשרת כאן בכנסת – איתמר בן גביר, שכבר הואשם בתמיכה בארגון טרור, הוא חבר הכנסת היחידי מבין 120 שהואשם בתמיכה בארגון טרור; וגופשטיין, ההוא מארגון להב"ה.

אחמד טיבי: מה צריך לעשות?

אחמד טיבי: מה צריך יותר מהסרטון הזה, מעבודת התחקיר הזאת, כדי שמשטרת ישראל תפעל, הפרקליטות, משרד המשפטים, כדי שיוצאו מחוץ לחוק?

אחמד טיבי: תארו לעצמכם – רק תארו – אם הכתבה הזאת הייתה על ערבים שמתכננים פגיעה ביהודים.

אחמד טיבי: וואי וואי וואי, מה שהיה קורה.

אחמד טיבי: כל יום היו עולים לשם איזה 20 חברי כנסת, וכל השרים היו מתחרים מי ייתן הצהרה קשה יותר, והצעת חוק להוצאה מחוץ לחוק הייתה כבר מוכנה במגירה.

אחמד טיבי: אז מישהו צריך לפעול להוציא את להב"ה ואת האנשים המסוכנים האלה, מעוררי ריב ומדון, מחוץ לחוק.

מיקי לוי: תודה רבה לחבר הכנסת טיבי.

מיקי לוי: חבר הכנסת בוסו, בבקשה.

אוריאל בוסו: אדוני היושב-ראש, קיימתי אתמול דיון, ביוזמתי, בוועדת העבודה והרווחה של הכנסת, בדבר סכנת הפיטורים בעקבות רפורמת הכשרות, שאמורה להתחיל להיכנס לפועל, של 4,000 משגיחי כשרות הפזורים ברחבי הארץ, חלק במגזר הציבורי וחלק במגזר הפרטי – ולא נתנו דעתם.

אוריאל בוסו: היה דיון מצוין.

אוריאל בוסו: אנשי המקצוע הגיעו לשם ללא נתונים, ומכעיס יותר שהשר לשירותי דת, השר כהנא, בחר לברוח מדיון כזה, ולא להגיע ולהסתכל בעיניים.

אוריאל בוסו: עד היום הוא מספר לנו עד כמה הרפורמה טובה וחשובה ומצוינת, והוא לא בא להסתכל בעיניים לאותן 4,000 משפחות שהולכות להיות מובטלות.

אוריאל בוסו: ואני מבקש מאדוני היושב-ראש, אם יוכל לעקוב אחר החלטות הוועדה שיהיו, כדי שאנשי המקצוע, אנשי משרד האוצר והמשרד לשירותי הדת, באמת ייתנו תשובות אמיתיות בדבר אותן 4,000 משפחות, ועובדים שנמצאים בסכנת פיטורים.

אוריאל בוסו: תודה רבה.

מיקי לוי: תודה רבה.

מיקי לוי: חבר הכנסת דוידסון, בבקשה.

סימון דוידסון: אדוני היושב-ראש, חבריי חברי הכנסת, כן, שוב זה אני שמדבר על אלימות במגרשי הכדורגל והכדורסל, האלימות שלא נפסקת ופשוט מחריפה משבוע לשבוע.

סימון דוידסון: ושוב אני קורא לשרים, לשר התרבות והספורט, לשר ביטחון הפנים ולשר המשפטים, להפעיל את המצלמות, לעצור את האנשים שפורעים ולהפסיק את מחול השדים הזה.

סימון דוידסון: היום קיימתי פגישה, שהופתעתי ממנה, עם הנציגים של עמותת היציע – עמותה אשר מאגדת את כל ארגוני האוהדים במגרשי הכדורגל, עמותה של אנשים נפלאים שרוצים לעשות טוב לעולם הכדורגל ולעולם הספורט.

סימון דוידסון: עומד אני פה ומחזק אותם, ומבטיח שכנסת ישראל, יחד עם אותם ארגונים שפויים, יעשו ככל יכולתם כדי למגר את האלימות במגרשים ולגרום לילדים ולמשפחות לחזור ליהנות מהענף היפה הזה.

סימון דוידסון: תודה רבה לכולם.

מיקי לוי: תודה רבה.

מיקי לוי: חבר הכנסת מעוז, בבקשה.

אבי מעוז: תודה, אדוני היושב-ראש.

אבי מעוז: נאום הנדסת תודעה מס' 34, והפעם על הביטוי "מדינה יהודית ודמוקרטית" כהקדמה לסדרת נאומים חדשה שאפתח היום, בעזרת השם.

אבי מעוז: במגילת העצמאות מופיע הביטוי "מדינה יהודית" חמש פעמים, והמילה "דמוקרטית" לא מופיעה בכלל.

אבי מעוז: רק לפני 30 שנה, בחוקי-היסוד: כבוד האדם וחירותו וחופש העיסוק, הופיע המשפט: "ערכיה של מדינת ישראל כמדינה יהודית ודמוקרטית".

אבי מעוז: הביטוי הזה הפך להיות דגל של התפיסות שמבקשות, בשם אותם ערכים דמוקרטיים, להפוך את המדינה היהודית למדינת כל אזרחיה.

אבי מעוז: מדובר בהנדסת תודעה כפולה: גם כי בשם ערכי הדמוקרטיה נרמסת הדמוקרטיה על ידי לקיחת הסמכויות מנבחרי העם והעברתן לבג"ץ, ובעיקר בגלל שבשם אותם ערכים מערכת המשפט פוגעת שוב ושוב בכל מה שמבטא זהות יהודית במדינת ישראל.

אבי מעוז: אני ממליץ לאזרחי המדינה לא ליפול בפח הנדסת התודעה של הביטוי "מדינה יהודית ודמוקרטית".

אבי מעוז: תודה.

מיקי לוי: תודה רבה.

מיקי לוי: חבר הכנסת גנאים, בבקשה.

מאזן גנאים: אדוני היושב-ראש, כנסת נכבדה, ביום שלישי האחרון, אדוני היושב-ראש, היה משחק כדורגל של קבוצה שקרובה לליבי, איחוד בני סח'נין, נגד בית"ר ירושלים.

מאזן גנאים: את התוצאה כולם יודעים –0:2 לטובת בני סח'נין.

מאזן גנאים: על כר הדשא, אדוני היושב-ראש, היה ציון 10 לצוות המקצועי, הניהולי, הקהל, וכמובן לשחקנים.

מאזן גנאים: דקה לאחר סיום המשחק, הופתעתי מכך שהמשטרה התנהגה בצורה בלתי אחראית – כדורי גומי, גז מדמיע, על ילדים, נשים.

מאזן גנאים: שאלתי את עצמי: למה זה קורה?

מאזן גנאים: הרי בבני סח'נין יש ילדים, נערים ונוער, והם תורמים לא מעט למיגור תופעת האלימות והפשיעה בחברה הערבית.

מאזן גנאים: ב-18 במאי 2004 הקבוצה הזאת זכתה בגביע המדינה, והיא ייצגה את המדינה ואת החברה הערבית בכבוד.

מאזן גנאים: השאלה: מה שקרה בסח'נין, היה קורא בנתניה ובחיפה ובבאר שבע?

מאזן גנאים: כשאנחנו מדברים על מיגור תופעת האלימות בחברה הערבית, סגירת המגרש בסח'נין זה שיא האלימות.

מאזן גנאים: תודה, אדוני היושב-ראש.

מיקי לוי: תודה רבה.

מיקי לוי: חבר הכנסת אבוטבול, בבקשה.

משה אבוטבול: כבוד היושב-ראש, כנסת נכבדה, ממש לפני דקות ספורות סיימנו ישיבת עבודה, אני וחברי חבר הכנסת אוריאל בוסו, עם קבוצת אנשים נחמדה ביותר מתנועת העצמאים, ובראשם אורן בוטא, שהוא הנציג, יחד עם מר עודד מרקוס, שבעבר היה מנכ"ל רשת מלונות שרתון מוריה.

משה אבוטבול: אנחנו שומעים מהם את כל הכאבים, את כל המצוקות, ואת כל הדברים שעלו בעבר, כמו הנושא הזה של חישוב מחדש של החזרי המענקים ברמה שנתית; אלה שנפגעו במעל ל-25% או עד 40%; או הנושא של הפיצוי לענף התיירות על מורי הדרך, ההיסעים, וכל מיני דברים.

משה אבוטבול: הם באו והציגו את הבעיות הקשות שקיימות שם.

משה אבוטבול: מיותר לציין שיש להם אכזבה קשה מאוד.

משה אבוטבול: ראשית, אביר קארה הבטיח בעבר דברים, ולצערם הם לא קוימו.

משה אבוטבול: בעצם הוא מתנער מהם, ומשאיר אותם בודדים עם אותם מאבקים, והם נאלצים להיעזר בכל מיני עורכי דין ובכל מיני דברים – דברים שהובטחו להם בצורה מאוד מאוד ברורה לפני הבחירות.

משה אבוטבול: דבר שני, אני קורא כאן דווקא לשר האוצר, לממשלת ישראל, אדוני היושב-ראש: אדרבה, תוכיחו שאתם מטפלים בבעיות שלהם ושלא ניצלתם את כל המאבק של השלמונים האלה רק כדי לנגח את הממשלה הקודמת ולהביא להפלתה.

משה אבוטבול: תוכיחו שהדברים הכואבים שלהם באמת כואבים לכם ושאתם רוצים לעזור לאותם עצמאים, ולא רק, כמו שאומרים – ניצלתם, סחטתם, שתיתם כמו פחית, ולאחר מכן עשיתם השתמש וזרוק.

משה אבוטבול: כואב הלב.

משה אבוטבול: תודה רבה.

מיקי לוי: תודה רבה.

מיקי לוי: חבר הכנסת יברקן, בבקשה.

דסטה גדי יברקן: אדוני היושב-ראש, חבריי חברי הכנסת, אני רוצה לחזק את כוחות הביטחון, שעמלים 24/7 על ביטחונם של אזרחי מדינת ישראל, ובעיקר את כוחות משמר הגבול ומשטרת ישראל, שנמצאים בכל פינה, ובעיקר את שני השוטרים שחיסלו את המחבל הנתעב שבא לפגוע באזרחים חפים מפשע.

דסטה גדי יברקן: אני רוצה לחזק את החיילים ואת השוטרים ולומר להם: אל תפחדו.

דסטה גדי יברקן: למרות שכולנו ראינו איך מח"ש מייד הפך להיות לדוברו של שוברים שתיקה.

דסטה גדי יברקן: הגוף הזה, מזמן אמרתי שאינו רלוונטי, וצריך לסגור אותו מייד, משום שמח"ש בוודאי לא מרתיעה שוטרים אלא פשוט הופכת להיות הסנגור של הצד השני.

דסטה גדי יברקן: במקרה הזה כמעט העמידו למשפט שוטרת ושוטר שהגנו בגופם על אזרח במדינת ישראל.

דסטה גדי יברקן: ואם יש כאן מישהו שצריך לעמוד לחקירה זה ראשת מח"ש, שהעזה להזמין את השוטרים הללו לבדיקה ולחקירה.

דסטה גדי יברקן: תודה רבה, אדוני.

מיקי לוי: תודה רבה.

מיקי לוי: חברת הכנסת סילמן.

מיקי לוי: עאידה סולימאן, בבקשה.

עאידה תומא סלימאן: לא, סילמן זו היא - - -

מיקי לוי: לא, אמרתי סלימאן, אבל לא שמענו טוב.

קריאה: - - -

דסטה גדי יברקן: בדעות אתן דומות היום.

עאידה תומא סלימאן: גדי, תעשה לי טובה.

עאידה תומא סלימאן: להקדיש את נאום הדקה למשפט הזה, כבוד היושב-ראש?

עאידה תומא סלימאן: לא.

עאידה תומא סלימאן: האמת, יש לי נושא יותר חשוב לדבר עליו.

עאידה תומא סלימאן: אתמול ראש הממשלה וחלק גדול מהשרים שמכהנים במשרדים מאוד חשובים ביקרו בדרום, וביקרו בדרום תחת הכותרת של מלחמה או מאבק בפשיעה.

עאידה תומא סלימאן: אבל את האמת, אתמול התראיינתי ואמרתי: לצערי הרב, ראש ממשלה, כאשר הוא הולך ורוצה באמת להיאבק בפשיעה ולהבטיח ביטחון לאזרחים בדרום, הוא חייב במקום לתצפת על רהט – בדיוק כמו סצנה מאיזושהי מלחמה שמישהו עומד על הר כזה ומתצפת על אזור המלחמה ומדבר עליו מרחוק – שילך לתושבים עצמם, שילך לאזרחים עצמם, ידבר איתם באופן ישיר, ישמע על הכאב שלהם מהפשיעה.

עאידה תומא סלימאן: דבר שני, זה לא מתקבל על הדעת ואסור לעבור על זה לסדר-היום שמנסים, מראש הממשלה ומטה, להשחיל לתוך הלקסיקון של השיח הפוליטי את המונח "פשיעה ערבית".

עאידה תומא סלימאן: כדי שתבינו למה אני מתקוממת, תתארו לעצמכם שמישהו מדבר על ה"פשיעה היהודית".

עאידה תומא סלימאן: אז היו אומרים שזה אנטישמיות, ואז היו אומרים שזה הכתמה של ציבור שלם.

עאידה תומא סלימאן: אנחנו אלה שמתחננים: תצילו את 97% מהאוכלוסייה הערבית מארגוני הפשע, שמהווים 3%.

עאידה תומא סלימאן: אל תתחילו לחזור על זה.

עאידה תומא סלימאן: אני מאוד מאוד – אני לא יכולה להגיד "מאוכזבת", כי לא היו לי ציפיות – מתקוממת על זה שראש ממשלה משתמש במושג כזה בהודעה לעיתונות, "פשיעה ערבית".

מיקי לוי: תודה רבה, חברת הכנסת עאידה תומא סלימאן.

מיקי לוי: אנחנו ממשיכים בסדר היום, סעיף 3 – נאום בכורה של חברת הכנסת שרון רופא אופיר, בבקשה.

מיקי לוי: משפחת אופיר רופא, ברוכים הבאים.

שרון רופא אופיר: בדצמבר שנת 1947 כתב המשורר נתן אלתרמן את המילים האלמותיות של שירו "מגש הכסף".

שרון רופא אופיר: וכך כתב: והארץ תשקוט, עין שמיים אודמת / תעמעם לאיטה על גבולות עשנים, / ואומה תעמוד – קרועת לב אך נושמת, / לקבל את הנס האחד, אין שני.

שרון רופא אופיר: // - - - אז תשאל האומה שטופת דמע וקסם / ואמרה: מי אתם?

שרון רופא אופיר: והשניים שוקטים, / יענו לה: אנחנו מגש הכסף, / שעליו לך ניתנה מדינת היהודים.

שרון רופא אופיר: // כך יאמרו ונפלו לרגלה עוטפי צל / והשאר יסופר בתולדות ישראל.

שרון רופא אופיר: אדוני יושב-ראש הכנסת, בני משפחתי האהובים, חברים יקרים שלי, עם ישראל, אני ניצבת כאן היום בפניכם מאוד מאוד מתרגשת, אבל בוחרת, בשונה מהנוהג של נאומי בכורה, שלא לספר על תחנות בחיי, אלא לדבר על האומה שלי – לספר עלינו, על כולנו.

שרון רופא אופיר: לדבר על מגש הכסף.

שרון רופא אופיר: מאז נכתב שירו של אלתרמן, אנחנו מספרים ויוצרים את הסיפור הישראלי מדי יום.

שרון רופא אופיר: תולדות ישראל הן סיפור ציוני ודמוקרטי, ששזור בצחוק ודמע, בנייה והתחדשות; סיפור שנצרב בדם וכאב; סיפור הרקום כאבני פז מחלקי הארץ הזו.

שרון רופא אופיר: שורשינו, שהביאנו לכאן ממזרח וממערב, הם היוצרים את הרקמה האנושית המיוחדת כל כך של החברה הישראלית.

שרון רופא אופיר: מדינת ישראל שלנו, אותו נס גלוי שניתן לנו על מגש הכסף, הלכה והתעצבה לאורך השנים, אך במקום שנהפוך לרקמה אנושית אחת חיה, מה שהלך וחלחל בנו לאורך הדרך הוא המפלג והשונה.

שרון רופא אופיר: דתיים וחילוניים; תושבי הערים אל מול תושבי הפריפריה; מזרחים ואשכנזים; יהודים, דרוזים וערבים; השד העדתי, ומונחים כמו ישראל הראשונה וישראל השנייה.

שרון רופא אופיר: כן.

שרון רופא אופיר: הורגלנו, לצערי, להתאחד ברגעי כאב.

שרון רופא אופיר: כולנו מכירים ויודעים היטב את החוזה הלא-חתום הקיים בינינו, שאם חלילה יקרה משהו למישהו מאיתנו ולא משנה איפה בעולם, יקום אחיו ויגן עליו.

שרון רופא אופיר: המשפט הידוע של יוסף טרומפלדור, "טוב למות בעד ארצנו", הפך לנכס צאן ברזל.

שרון רופא אופיר: בבתי הקברות מוטלים מתינו, ושם אין הבדל ואין שוני, שם כולם שווים.

שרון רופא אופיר: ואנחנו החיים, הופכים באותם רגעי כאב לעם אחד.

שרון רופא אופיר: כחלק מעיצוב התהליך של חיבור כל חלקי הפאזל והפיכתם לרקמה אנושית אחת, הרקומה באותן אבני פז, מוטל לפנינו האתגר לחיים משותפים.

שרון רופא אופיר: קבלת האחר והשונה, ללא הבדל דת, גזע, מוצא ומין.

שרון רופא אופיר: בשנת תשפ"ב, שנת ה-74 לקיומו של הנס הגלוי שעליו כתב אלתרמן בשירו, בשלה השעה להנכיח את המשפט: טוב לחיות בעד ארצנו.

שרון רופא אופיר: התנועה הציונית, שחלמה את הנס הגלוי שאותו אנחנו כולנו מקיימים כל יום, היא שהביאה אותנו לכאן, אל אדמת הארץ הזו.

שרון רופא אופיר: אך ציונות של ראשית המאה ה-20 אינה מובנת מאליה במאה ה-21.

שרון רופא אופיר: מחובתנו כולנו להפוך בשאלה: מהי ציונות כיום, מהי הישראליות המתהווה, ואיך מוסיפים לצעוד בשביל המחבר שואה, זיכרון ותקומה, מותירים את הגלות הרחק מאחור, פותחים פרק חדש בסיפור שלנו, בסיפור של תולדות ישראל.

שרון רופא אופיר: את התשובות שנמצא, המחוברות לעבר, מקיימות את ההווה ונושאות עיניים אל עבר העתיד, יש להנחיל בלבבות של ילדינו.

שרון רופא אופיר: לחנך לציונות את בני הנוער, הלוא הם דור העתיד.

שרון רופא אופיר: השאלות האלה – אני אספר לכם – באופן אישי, מעסיקות אותי, והן שמעצבות את אישיותי ואת החינוך שאני מנחילה לשלושת ילדיי, מנחילה לדורות הבאים.

שרון רופא אופיר: ואולי, אולי הן גם הסיבה המרכזית שבגינה ביקשתי להגיע לכאן.

שרון רופא אופיר: את אחת התשובות לשאלות האלה קיבלתי היום בביקור שקיימתי ביד ושם.

שרון רופא אופיר: אחרי הביקור בהיכל השמות.

שרון רופא אופיר: במקום שבו ניבטו אליי תמונותיהם של בני עמי, במקום שבו סביב נמצאים קלסרים על גבי קלסרים שמנציחים עדויות על כחמישה מיליון נספים – מאותו היכל צעדתי אל מחוץ למוזיאון.

שרון רופא אופיר: ואני אספר לכם, ואני בטוחה שזה היה בכוונת מכוון: כמו מתוך התופת נפתח האופק אל עבר הרי ירושלים.

שרון רופא אופיר: ואני ידעתי, ידעתי שמכאן מחויבים אנחנו להוסיף ולצעוד קדימה, כי ארץ אינה ניכרת רק במעשיה אלא במה שהיא מוכנה לשאת – כך כתב יהודי ממוצא גרמני רגע לפני שנרצח בשואה.

שרון רופא אופיר: זו הייתה צוואתו, וזו צוואתם: עלינו כולנו להוסיף ולצעוד קדימה, מתוך עוצמה, מתוך ביטחון, אל עבר הסיפור הישראלי שיצרנו ואנחנו יוצרים ביחד.

שרון רופא אופיר: שמי שרון רופא אופיר.

שרון רופא אופיר: אני מתרגשת.

שרון רופא אופיר: נראה לי טבעי, לא?

חמד עמאר: לחלוטין, לחלוטין.

מירב כהן: - - - שמעת מה אני עברתי?

שרון רופא אופיר: אני בתם של תמר, תיבדל לחיים ארוכים, בת ירושלים.

שרון רופא אופיר: הוריה של אימי עלו לציון לפני 100 שנה, בדיוק בשנת תרפ"א – אני סוגרת מעגל.

שרון רופא אופיר: הם העלו עימם לכאן 100 עולים.

שרון רופא אופיר: משפחתו של אבי יוסף, זכרו לברכה, הגיעה לכאן בסוף המאה ה-14, ואני – אני, שנושאת בגאון את השם רופא, דור 20 על אדמת הארץ הזו.

שרון רופא אופיר: אתם יודעים, בילדות שלי, כשהיו שואלים אותי: מאיזה מוצא את?

שרון רופא אופיר: הייתי ממש מתביישת, כי לכו תסבירו מוצא של משפחה שהתגלגלה מגרמניה לפדובה באיטליה, ומפדובה באיטליה לחאניה בכרתים.

שרון רופא אופיר: איזה באסה, תמיד חשבתי כמה היה קל היה אם הייתי יכולה לספר שאימא שלי נולדה במרוקו ואבא שלי ברומניה, או אם הייתי אומרת שאימא שלי בכלל מגרמניה ואבא שלי מפולין.

שרון רופא אופיר: ואני, מאיזה מוצא אני?

שרון רופא אופיר: היום אני אגיד בגאווה, בגאווה גדולה: אני מעורב ישראלי, והילדים שלי – רן, בן הזוג האהוב שלי, הוא חצי הונגרי וחצי עיראקי.

שרון רופא אופיר: בטח היה לו הרבה יותר פשוט כששאלו אותו, אבל רוני, רז וזהר שלי גם הם מעורב ישראלי, וכך גם הילדים שלכם – גם הם מעורב ישראלי.

שרון רופא אופיר: המוצא שממנו יצאנו לדרך תמיד, תמיד, יהיה נוכח כפרק א' בסיפור שלנו.

שרון רופא אופיר: הוא יוסיף רוב יופי לגוונים הרבים של לספר את מציאות הרדיפה, האנטישמיות שליוותה אותנו – ליוותה דורות רבים של יהודים.

שרון רופא אופיר: הוא יוסיף להאיר לנו את הדרך שלאורה נצעד, אך אבני השביל שלנו – אבני השביל שלנו יהיו אחידות; הן יזהרו באור יקרות ישראלי.

שרון רופא אופיר: אנחנו, שמספרים מדי יום את תולדות ישראל, שרוקמים את גוני הסיפור שלנו, שמוסיפים פרק ועוד פרק, אנחנו נבקש מעכשיו לחבר, לקרב, למצוא את השביל הטוב, לחיות בעד ארצנו.

שרון רופא אופיר: נהנה מפירות היותנו מעורבים ישראלים, המייצרים, בזכות אותו עירוב, קשת של גוונים, ומבקשים להיות מעורבים בחברה, שאותה אנחנו מספרים ומייצרים כל יום.

שרון רופא אופיר: כשאני הייתי ילדה, אולי בת שבע או שמונה, אבא שלי ואח שלו היו מנהלים ויכוחים פוליטיים ערכיים, ותמיד, באמצע הוויכוח, הם היו פונים אליי ומבקשים ממני שאני אביע דעה – ואני, מה ידעתי?

שרון רופא אופיר: אבל תמיד הייתי משיבה להם בידענות.

שרון רופא אופיר: אתם יודעים, הם שאלו אותי, אז מה, אני לא אענה?

שרון רופא אופיר: ושם, עמוק בסתר ליבי, הייתי חולמת שאולי אולי יבוא יום ואני אימצא במקום הזה.

שרון רופא אופיר: אז היום אני ניצבת כאן על הדוכן במליאת הכנסת, בקודש הקודשים של הציבוריות הישראלית, ובקהל נמצאים בן הזוג שלי ושלושת ילדיי, משפחתי האהובה.

שרון רופא אופיר: אימא שלי ואחותי לא נמצאות כאן היום.

שרון רופא אופיר: ואבא שלי?

שרון רופא אופיר: אבא שלי, זיכרונו לברכה, בוודאי מלווה אותי מלמעלה, ואם יכול היה לשאול אותי לדעתי, כפי שהוא עשה בילדות, אני הייתי עונה לו: אבא, אני מתחייבת לשרת את המדינה שלי; אני מתחייבת לשרת אתכם; אני מתחייבת להוסיף ולבנות כל יום בית ישראלי.

שרון רופא אופיר: תודה רבה.

אחמד טיבי: תודה רבה לכולם.

אחמד טיבי: תודה רבה.

אחמד טיבי: יעלה לדוכן, מכאן, יושב-ראש הכנסת, חבר הכנסת מיקי לוי, כדי לברך את חברת הכנסת שרון אופיר.

אחמד טיבי: אגב, שרון, זה לא מחזה רגיל שיושב-ראש הכנסת מדבר מהדוכן – הוא היה יכול לעשות את זה מפה, אבל הוא בחר לעשות את זה משם.

אחמד טיבי: כל הכבוד.

שרון רופא אופיר: אני מודה לך.

אחמד טיבי: בבקשה, אדוני.

אחמד טיבי: נא לשבת.

מיקי לוי: תודה רבה לך, אדוני, יושב-ראש הישיבה.

מיקי לוי: חבריי חברי הכנסת, כנסת נכבדה, חברתי, חברת הכנסת רופא אופיר, משפחת רופא אופיר היקרה, ברוכים הבאים לכנסת ישראל.

מיקי לוי: איפה אנחנו יכולים למצוא משפחה דור 20 בארץ?

מיקי לוי: וואו, באמת וואו ענק כזה – אפילו לא ידעתי.

מיקי לוי: לכבוד הוא לנו.

מיקי לוי: שרון, חברתי, אני משוכנע שאבא שלך יושב כאן באחד המושבים, רואה ובלתי נראה, אבל הוא גאה בך מאוד.

מיקי לוי: אחרי תשע שנים בבית הזה, אני חייב לומר לך שתמיד מרגש לשמוע נאום בכורה של חבר כנסת ולהיזכר בבסיס; מה עוד שהנאום לא היה על מושא הפעולה, זאת אומרת את, אלא דברים כלליים שחרותים בהיסטוריה של עמנו.

מיקי לוי: מאוד מרגש לשמוע, ולהיזכר בסיבה שמביאה אותנו, נבחרי הציבור, לבית המיוחד והמכובד הזה.

מיקי לוי: אני שמח להיות זה שמברך אותך על נאום הבכורה ועל תחילת דרכך בכנסת ישראל.

מיקי לוי: עשית דרך ציבורית ארוכה ומעניינת עד שהגעת לבית הזה; דרך שעברה בעיתונות וברשות המקומית, כסגנית ראש מועצת קריית טבעון, ובאקדמיה.

מיקי לוי: אני יודע, מניסיוני, כמי שניהל את יום הבחירות של המפלגה שלי ועבד עם ראשי המטות וחברי מועצות וערים וסגני ראש עיר בארץ, עד כמה הפוליטיקה המקומית חשובה ליכולת לתפקד אחר כך.

מיקי לוי: הניסיון – אין לו תחליף.

מיקי לוי: את מגיעה עם ניסיון משמעותי כנבחרת ציבור.

מיקי לוי: את מבינה את המשמעות של עשייה ציבורית ומחויבות לאנשים שהלכו לקלפי ושמו את הפתק שלך מתוך אמונה.

מיקי לוי: עסקת בפניות ציבור ובקידום אג'נדה שהאמנת בה.

מיקי לוי: זה בית הספר הטוב ביותר כדי להבין את העולם הציבורי.

מיקי לוי: לאורך הקריירה שלך התרכזת, בין יתר הדברים, בשוויון מגדרי, וגם בישראל ביתנו עמדת בראש מטה הנשים.

מיקי לוי: לצערי, יש פחות מדי נשים בכנסת גם היום, וכל אישה שמצטרפת כחברת כנסת מוסיפה את נקודת המבט הקריטית של המעבר מעבר ל-51% מהאוכלוסייה.

מיקי לוי: בחלק מהדברים נשים חושבות באופן אחר מגברים.

מיקי לוי: הן חוו קשיים ואתגרים שונים, לעיתים בתכלית, ויש חשיבות לעצם הימצאותן בצומתי קבלת ההחלטות בתפקידים האלה.

מיקי לוי: וזאת מעבר לעובדה שכל חברת מועצה, חברת כנסת, מנכ"לית או שרה מתווה את הדרך לילדות ולנשים אחרות, שהמקום הזה הוא שלהן בדיוק כפי שהוא מקום של גברים.

מיקי לוי: הן הופכות את זה למודל שנשים יכולות לשאוף אליו.

מיקי לוי: וגם את, חברתי חברת הכנסת רופא אופיר, תהווי מודל עבור ילדות, נשים, שיסתכלו על עוד חברות כנסת ויראו את עצמן שם.

מיקי לוי: אני רוצה לומר לך מילה אישית.

מיקי לוי: כמי שנשואה לקצין משטרה - - איפה אתה?

אחמד טיבי: עכשיו אני יודע למה אתה מברך אותה.

מיקי לוי: אתה רואה?

מיקי לוי: גיליתי את העניין הזה.

מיקי לוי: קשר משפחתי.

מיקי לוי: - - היום סגן מפקד מרחב, אני יודע היטב את העומס שבני ובנות זוג של קציני שטח במשטרה לוקחים על עצמם.

מיקי לוי: ראיתי זאת בביתי כשרעייתי היקרה לקחה על עצמה את גידול הילדים והמחויבות המשפחתית.

מיקי לוי: אין לי ספק שכאן בחלוקה – אני לא יודע מי עובד יותר קשה בבית, אתה או שרון, אבל אני מניח שאתם מוצאים את שביל הזהב.

מיקי לוי: זה להיות ימים ולילות, וגם היא לא מלקקת כאן דבש, רק אתמול עבדה כאן כמעט כל הלילה.

מיקי לוי: זה שבתות, זה חגים.

מיקי לוי: אני מעריך זאת מאוד, ומאושר לראות שתוך כדי כך שרון בנתה קריירה מכובדת ורצינית, שהביאה אותה לכנסת ישראל.

מיקי לוי: לסיום, אני רוצה לאחל לך הצלחה רבה בתפקיד.

מיקי לוי: לכנסת יש המנהגים והמאפיינים שלה.

מיקי לוי: אין לי ספק שתלמדי אותם ותכירי אותם עם הזמן ובניסיון שתצברי, ותוכלי להשתמש בהם כדי לקדם את האני מאמין שלך.

מיקי לוי: בטוח אני, שהיכולות והאיכויות האישיות שלך יביאו להצלחתך כחברת כנסת.

מיקי לוי: בהצלחה רבה.

מיקי לוי: כל טוב.

אחמד טיבי: תודה רבה, מכובדי יושב-ראש הכנסת.

אחמד טיבי: [רשומות (הצעות חוק, חוב' מ/1475).

אחמד טיבי: ]

אחמד טיבי: ובכן, אנחנו עוברים לנושא הבא, הצעת חוק ההוצאה לפועל (תיקון – ביטול הגבלת רישיון נהיגה).

אחמד טיבי: תציג את החוק השרה מירב כהן.

אחמד טיבי: בבקשה.

אחמד טיבי: חוק חשוב.

מירב כהן: שלום.

מירב כהן: זה באמת, כפי שאמרת, חוק חשוב.

מירב כהן: יש לי זכות להציג אותו.

מירב כהן: הצעת החוק המונחת בפניכם מהווה בשורה חברתית חשובה לחייבים.

מירב כהן: הצעת החוק מבקשת לבטל את הסמכות להטיל הגבלה על רישיון הנהיגה של חייבים ככלי לגביית החוב לפי חוק ההוצאה לפועל ולפי חוק המרכז לגביית קנסות.

מירב כהן: הצעת החוק משקפת תפיסה מודרנית וראויה ביחס להגבלות שיש להטיל על חייבים לצורך גביית החוב.

מירב כהן: הגבלה על רישיון נהיגה מהווה מגבלה משמעותית על חופש התנועה של החייב, על יכולתו להגיע למקום העבודה ועל ההתנהלות היום-יומית שלו.

מירב כהן: למעלה מכך, אף אין בה קשר ישיר לגביית החוב עצמו אלא היא מהווה בעיקר אמצעי לחץ על החייב לשלם את חובו.

מירב כהן: כמו כן, לפי בחינה שנעשתה נמצא כי כלי גבייה מסוג זה לא קיים במרבית מדינות המערב.

מירב כהן: בתקופת הקורונה הוקפאה זמנית הסמכות להטיל מגבלה על רישיון הנהיגה, על מנת להקל על יכולת ההתניידות בתקופה שבה היו מגבלות רבות על התחבורה הצינורית – זו הייתה תקופה שבה צמצמו כמובן באופן ממשי את היכולת של האנשים להגיע למקום עבודתם, ולכן בתקופה הספציפית הזו המדינה החליטה להקפיא את המגבלה הזאת.

מירב כהן: אז הלכנו אחורנית ובדקנו מה קרה: בעקבות זה שהקפיאו את השימוש הזה שניתן להשתמש ברישיון הנהיגה של בן אדם כדי לאלץ אותו לשלם חוב – מה קרה?

מירב כהן: האם אנשים שילמו פתאום פחות חובות?

מירב כהן: האם זה שינה במשהו את היכולת שלנו לגבות חובות מחייבים?

מירב כהן: ונמצא בעצם שיישום הוראת השעה לא הוביל לפגיעה משמעותית בהיקפי הגבייה, זאת אומרת מהניסיון הזה אפשר ללמוד שיש פה פגיעה מאוד משמעותית בחייבים, ומנגד זה לא באמת מסייע למדינה לגבות את החובות.

מירב כהן: על כן, בשלה השעה לקדם הצעת חוק חשובה זו, ולבטל את הסמכות להטיל הגבלה על רישיון הנהיגה של חייבים כאמצעי לגביית החובות, נוכח מידת הפגיעה בחייבים הנובעת ממנה.

מירב כהן: אז באמת אני חשבת שהניסיון מלמד שזה לא מקובל בעולם, שזה לא באמת מסייע בגביית החובות, שזו פגיעה מאוד-מאוד קשה בעצמאותו של הפרט, ולכן אני מאוד מברכת על ההצעה הזו לבטל את השימוש של החזקה ברישיון נהיגה של בן אדם כאמצעי לחץ, ואני מבקשת מכם לאשר את הצעת החוק החשובה הזאת תודה.

אחמד טיבי: תודה רבה לשרה.

אחמד טיבי: לפני חבר הכנסת קרעי – חבר הכנסת ניר אורבך, הודעה בלבד, בלי הצבעה.

אחמד טיבי: בבקשה, אדוני.

): תודה רבה.

): אדוני היושב-ראש, חבריי חברי הכנסת, אבקש להודיע כי חבר הכנסת יוראי להב הרצנו יכהן כחבר בוועדה המיוחדת לדיון בהצעת חוק הסדרת השימוש בקנביס למטרות רפואיות, התשפ"ב–2021, פ/2245/24, במקום הפנוי לסיעת יש עתיד.

): תודה רבה.

אחמד טיבי: תודה רבה.

אחמד טיבי: (הצעת קבוצת חברי הכנסת)

אחמד טיבי: (הצעת חבר הכנסת גדי יברקן)

אחמד טיבי: (הצעת קבוצת חברי הכנסת)

אחמד טיבי: (הצעת חברת הכנסת נעמה לזימי) [מס' פ/342/24; מס' פ/1849/24; דברי הכנסת, חוב' ו', ישיבה 72; מס' פ/2499/24; מס' 2612/24; נספחות.

אחמד טיבי: ]

אחמד טיבי: ובכן, אנחנו עוברים לחבר הכנסת שלמה קרעי, שיש לו הצעה מוצמדת.

אחמד טיבי: בבקשה, חבר הכנסת שלמה קרעי.

אחמד טיבי: ביטול הגבלת רישיון נהיגה.

אחמד טיבי: שלוש דקות.

שלמה קרעי: תודה.

שלמה קרעי: אדוני היושב בראש, גברתי השרה, חבריי חברי הכנסת, השרה הזכירה שבתקופת הקורונה עברה הוראת שעה שביטלה את הסנקציה הזאת, הסנקציה המשוללת כל יסוד הזאת.

שלמה קרעי: חשוב לציין ולהזכיר את חבר הכנסת אוסאמה סעדי, שיחד איתו אנחנו אלה שדאגנו להכניס את הוראת השעה הזו, ונלחמנו שם בוועדת החוקה כדי שבתקופת הקורונה לא יהיה מצב אבסורדי עוד יותר, שבו אומרים לאנשים: אל תיסעו בתחבורה ציבורית כי יש קורונה, ומהצד השני גם לא נותנים להם רישיון נהיגה.

שלמה קרעי: מעבר לכל שאר העוולות שגלומות בתוך הסנקציה הזאת, אני שמח שהצלחנו לפרום יחד את קיר הברזל הזה, שהתעקשו עליו לאורך שנים.

שלמה קרעי: הרבה הרבה חברי כנסת הגישו בעבר הצעות חוק דומות.

שלמה קרעי: אנחנו הצלחנו בקורונה לפרום את זה, והינה עכשיו הממשלה מגישה, ומוצמדת להצעות החוק שהגשנו בנושא.

שלמה קרעי: אין צורך להכביר מילים.

שלמה קרעי: הנושא זה של שלילת רישיון נהיגה זה מין פרדוקס.

שלמה קרעי: ההוצאה לפועל מבקשת ודורשת מחייבים לשלם את חובם, ומהצד השני כובלת להם את הרגליים ומונעת מהם להגיע – ללכת לעבודה או לעבוד בכלל, כשהעבודה שלהם היא תוך כדי נסיעה איפשהו, כנהגים.

שלמה קרעי: כל השנים האלה, שהעוול הזה היה כאן במדינת ישראל אלה שנים כאובות, והגיע הזמן באמת לתקן את זה אחת ולתמיד, לבטל באופן גורף את הסנקציה הזאת.

שלמה קרעי: אני מניח שכשנגיע לוועדה – עוד נעסוק בפרטים הטכניים של מה קורה עם כאלו שביטלו להם עד היום וכתוצאה מהביטול גם יש להם צורך אולי לפי הכללים של משרד התחבורה לעשות טסט מחדש או כל מיני דברים כאלה.

שלמה קרעי: צריך למצוא פתרון שבאמת יסדיר את זה ויישר קו באופן חלק, שכל הנושא הזה של הסנקציה של ביטול רישיון הנהיגה לחייבים בהוצאה לפועל ייעלם כלא היה, לא יישאר לו שורש ולא יישאר לו זכר, ואותם אלו שהעוול הזה נגרם להם גם בכל השנים האחרונות – העוול יתוקן באופן מיידי, ולא יצטרכו לשלם ולבצע פעולות נוספות כתוצאה מהעוול הזה שנגרם להם.

שלמה קרעי: אז יישר כוח לאלו שדאגו סוף-סוף להביא את זה כאן באמת כהצעת חוק ממשלתית.

שלמה קרעי: אני שמח, אגב, שהצעת החוק שלי היא ההצעה הראשונה שקיבלה את ה-פ' הראשוני, למעשה היא המוצמדת הראשונה לחוק, וכל יתר המציעים – אני בהחלט מברך.

שלמה קרעי: יש כאן קונסנזוס מקיר לקיר בתוך הבית הזה, ויש דברים טובים שנעשים כאן.

אחמד טיבי: תודה רבה.

אחמד טיבי: חבר הכנסת אוסאמה סעדי.

אחמד טיבי: חבר הכנסת אוסאמה סעדי היה אחד היוזמים של ביטול ההגבלה באופן זמני בתקופת הקורונה.

חמד עמאר: גם אני הייתי.

אחמד טיבי: וגם חבר הכנסת חמד עמאר.

אחמד טיבי: (אומר בערבית:)

חמד עמאר: אני לא יכול להצמיד.

אחמד טיבי: ועכשיו הממשלה עושה חוק קבוע.

אחמד טיבי: זה צעד חשוב.

אוסאמה סעדי: כבוד היושב-ראש, כבוד השרים, חבריי חברי הכנסת, באמת זה יום בשורה.

אוסאמה סעדי: ההערכה היא שמדובר ביותר מ-250,000 חייבים בהוצאה לפועל ובמרכז לגביית קנסות, שרישיון הנהיגה שלהם מעוקל.

אוסאמה סעדי: הם לא יכולים לנהוג, או שחלקם, לצערנו, נוהגים למרות שהרישיון שלהם לא חודש – ואז אין ביטוח, עם כל המשתמע מכך.

אוסאמה סעדי: השר חמד עמאר, אני רוצה לפרגן לך.

אוסאמה סעדי: בזמנו, אני וחברי, חבר הכנסת שלמה קרעי, עם השר חמד עמאר, ועם חבר כנסת לשעבר, שאיננו כאן, חבר הכנסת ג'אבר עסאקלה, חברנו – עשינו עם שר המשפטים הקודם ניסנקורן, והצלחנו לאחר לחץ פיזי מתון.

אוסאמה סעדי: הוא עשה את זה לחצי שנה, ואחרי זה הארכנו את זה לעוד שלושה חודשים.

אוסאמה סעדי: אמרנו שאנחנו חושבים שצריך לבטל את זה, כי אין לקשור, אדוני היושב-ראש, בין העניין הזה לגביית חובות.

אוסאמה סעדי: אני רוצה להגיד בשם כולנו: החובות צריכים להיות משולמים לזוכים.

אוסאמה סעדי: אנחנו לא פועלים פה נגד הזוכים.

אוסאמה סעדי: הזוכים – זכותם לקבל את כספם.

אוסאמה סעדי: אבל כאשר אתה מעקל את רישיון הנהיגה – זה לא עוזר ולא מסייע לגביית החוב.

אוסאמה סעדי: נהפוך הוא, נהפוך הוא.

אוסאמה סעדי: ברגע שאתה מעקל רישיון של נהג משאית – איך הוא יעבוד, ישתכר ויחזיר את החוב?

אוסאמה סעדי: לכן, אין כאן בשום פנים ואופן עידוד בכל צורה שהיא – ישירה או עקיפה – להשתמטות מהחוב.

אוסאמה סעדי: אנחנו קוראים לאנשים, אנחנו מקלים על אנשים, אבל הם צריכים לשלם את החובות שלהם.

אוסאמה סעדי: מצד שני, אנחנו רוצים לתת לאנשים את הזכות הבסיסית לנהוג, לעבוד, להשתכר ולשלם את החובות שלהם.

אוסאמה סעדי: מי שהסתבך פעם – לא צריך לגזור את דינו עד הסוף, וצריך לתת לו אפשרות להשתקם.

אוסאמה סעדי: לכן, אני וחברי כבוד היושב-ראש, חבר הכנסת אחמד טיבי, בכל הכנסות הגשנו את אותה הצעת חוק.

אוסאמה סעדי: יש רבים – כמו שאמרת, שלמה – שהגישו את זה בעבר, אבל את הפרימה הראשונה ואת הסדק הראשון בחומה הבצורה שהייתה – כל הממשלות אמרו, אדוני היושב-ראש, חבריי חברי הכנסת: פה אנחנו לא נעשה שום ויתור.

אוסאמה סעדי: אני מברך את שר המשפטים גדעון סער.

אוסאמה סעדי: סוף-סוף הבינו, וגם לקחו נתונים.

אוסאמה סעדי: השרה מירב כהן אמרה שהנתונים הוכיחו שגם כאשר הסרנו את ההגבלה, זה לא פגע בגביית החובות.

אוסאמה סעדי: (אומר דברים בשפה הערבית, להלן תרגומם: ) שלמה, אני מסכים איתך בנקודה אחת.

אוסאמה סעדי: בזמנו, מה שעשיתי עם השר ישראל כץ, שהיה שר התחבורה – הארכנו את התקופה לעשר שנים.

אוסאמה סעדי: אם הרישיון עוקל לעד עשר שנים – הוא מקבל פטור גם מטסט וגם מתיאוריה.

אוסאמה סעדי: היום הורידו את זה לחמש שנים.

אוסאמה סעדי: אנחנו צריכים לטפל גם בנקודה הזאת.

אוסאמה סעדי: מברוכ (אומר דברים בשפה הערבית, להלן תרגומם:)

אחמד טיבי: שוכרן (אומר דברים בשפה הערבית, להלן תרגומם:) חברת הכנסת נעמה לזימי, תפדלי, יא נעמה.

דסטה גדי יברקן: - - -

אחמד טיבי: אתה נימקת, ועל ההצעה שלך תהיה הצבעה בלבד.

אחמד טיבי: נימקת.

אחמד טיבי: הבעיה שלך היא שהממשלה תומכת בהצעה שלך, לכן אתה לא יכול לעלות.

אחמד טיבי: בבקשה, נעמה.

נעמה לזימי: תודה.

נעמה לזימי: כבוד יו"ר הכנסת, כנסת נכבדה, משמח להיות פה, אחרי שלפני כשבועיים העברתי גם חוק שקשור לסיוע לחייבים בהוצאה לפועל, וגם עכשיו אנחנו עומדות פה לפני העברת החוק החשוב הזה.

נעמה לזימי: אני שמחה מאוד לראות שהממשלה מקדמת את החוק הזה, שהגשתי אותו גם אני, אשר אוסר על ביטול רישיון הנהיגה של חייבים בהוצאה לפועל.

נעמה לזימי: הביטול הזה הוא חלק מסדרה שלמה של צעדים שהממשלה מקדמת.

נעמה לזימי: לאט-לאט מתחילים לראות את החייב להוצאה לפועל לא כעבריין שיש לרמוס, אלא כאדם שצריך לסייע לו.

נעמה לזימי: לאורך שנים על גבי שנים נשלל רישיון הנהיגה מעשרות אלפי חייבים.

נעמה לזימי: דווקא ברגע הקשה של חייהם, כאשר המערכת אמורה לעזור להם להשתקם ולצאת מהחובות, היא שוללת מהם את האפשרות להתנייד, ומחלקם אפילו את היכולת להתפרנס.

נעמה לזימי: אז לא עוד.

נעמה לזימי: ממש היום הסיפור הזה הולך להשתנות.

נעמה לזימי: אני אספר שאתמול ישבתי במקרה עם אנשי ההוצאה לפועל.

נעמה לזימי: גם בתוך הגוף הזה יש הרבה שרוצים לקדם כמה שיותר צעדים חברתיים מיטיבים, ולהפוך את הפרדיגמה מגוף אלים ורומס לגוף חברתי שמסייע לצאת מהמצוקה בדרך המיטיבה ביותר.

נעמה לזימי: אנחנו דיברנו יחד על מהלכים משותפים שבכוונתנו להוביל, כדי להפוך את ההוצאה לפועל משם מאיים, שהציבור מפחד ממנו, למערכת שעל דגלה חמלה וצדק, ובראש מטרותיה העזרה והתמיכה למי שלא שפר עליו גורלו.

נעמה לזימי: בשמחה מאוד גדולה אנחנו מבטלים היום חוק דרקוני, אלים ורומס, ואומרים: לא עוד.

נעמה לזימי: לא עוד למערכת שמתעמרת ומתעללת בחייב, בעני, במי שידו אינה משגת, אלא מערכת שמאפשרת להרים את הראש מעל המים, לצאת מהמצוקה ולהיות חלק פעיל וחיוני בחברה.

נעמה לזימי: תודה.

נעמה לזימי: שמחה להיות פה היום.

אחמד טיבי: תודה לחברת הכנסת נעמה לזימי, שהיא גם יוזמת.

אחמד טיבי: עכשיו נעבור לדיון, וראשון הדוברים יהיה חבר הכנסת גדי יברקן, שהוא יוזם של אחת ההצעות.

אחמד טיבי: שים לב, כשאני פה, אני מגלה נדיבות.

אחמד טיבי: שים לב.

דסטה גדי יברקן: נדיב לחלוטין.

דסטה גדי יברקן: אדוני היושב-ראש, חבריי חברי הכנסת, האמת היא - - -

אחמד טיבי: תודה, נעמה.

אחמד טיבי: נעמה, נא להקשיב לגדי.

אחמד טיבי: הוא יוזם.

דסטה גדי יברקן: אדוני, אני דווקא רוצה לשבח אותך.

דסטה גדי יברקן: אתמול הייתה דרמה במליאה כשהממשלה העבירה את חוק החשמל.

דסטה גדי יברקן: אומנם הממשלה הביאה את זה להצבעה במליאה, אבל ללא הרשימה המשותפת החוק הזה לא היה עובר.

אחמד טיבי: אגב, אתה צודק.

דסטה גדי יברקן: אני אומר כל הזמן שבחלק מהמקרים הממשלה אולי לא תיפול כל עוד הרשימה המשותפת נמצאת פה, בנושאים של הלאום הערבי.

אחמד טיבי: אנחנו מצביעים באופן ענייני.

דסטה גדי יברקן: באופן ענייני.

אחמד טיבי: ענייני, ענייני, לטובת הציבור.

אחמד טיבי: הממשלה לא מעניינת אותנו כל כך.

דסטה גדי יברקן: האמת, בנושא הזה, גם חבר הכנסת אוסאמה סעדי וחבר הכנסת שלמה קרעי – נראה לי שבתקופת הקורונה - -

אחמד טיבי: נכון.

דסטה גדי יברקן: - - הובלתם מהלך כזה, וחשוב.

דסטה גדי יברקן: בבית הזה יש לפעמים גם דברים ענייניים לטובת הציבור.

אחמד טיבי: מאה אחוז.

דסטה גדי יברקן: ועל כן, היה לי חשוב להגיד את המשפט הזה.

דסטה גדי יברקן: אדוני היושב-ראש, הנושא הזה של עיכוב רישיון נהיגה הוא דבר שלא מתאים לעידן הזה ולא משיג את מטרתו.

דסטה גדי יברקן: היום רישיון נהיגה הוא צורך בסיסי להתנייד.

דסטה גדי יברקן: רוב האנשים שמגבילים להם את רישיון הנהיגה רוצים לשלם את החוב.

דסטה גדי יברקן: באה המדינה היום ואומרת: אתה רוצה לשלם לי את החוב?

דסטה גדי יברקן: תשלם את החוב.

דסטה גדי יברקן: אם לא, אני עוצרת אותך, אתה לא יכול לזוז.

דסטה גדי יברקן: היום רישיון נהיגה זה לא רק מקור פרנסה, אלא זה גם לאנשים שהולכים לעבודה.

דסטה גדי יברקן: זה לא רק שאם עוצרים לנהג אוטובוס או לנהג מונית את רישיון הנהיגה או לא מאפשרים להם לחדש, אז רק הם עוצרים את עבודתם, אלא כל אדם, כל אזרח, שיוצא מהבית אל דרכו לעבודה, חייב את רישיון הנהיגה.

דסטה גדי יברקן: אני מכיר אין-ספור אנשים, ואפילו ראיתי באחד מערוצי הטלוויזיה איש שכמעט נטל את חייו.

דסטה גדי יברקן: הוא אמר: נזכרתי בנכדים שלי, איך הם הולכים לבכות אותי ואיך הם הולכים לסבול בגללי, ולכן לא שפכתי על עצמי בנזין ולא הצתי את עצמי.

דסטה גדי יברקן: כמדומני, ראיתי את זה בערוץ 11, בתאגיד.

דסטה גדי יברקן: הצעת החוק הזאת התגלגלה שנים רבות.

דסטה גדי יברקן: כבר כשנכנסתי לכנסת העשרים-ואחת הגשתי אותה, עם כל חברי הכנסת שהצטרפו לחקיקה החשובה הזאת.

דסטה גדי יברקן: עיכוב רישיון נהיגה פוגע, קודם כול, בחופש התנועה, בחופש האדם.

דסטה גדי יברקן: ולא רק זה, המון אנשים שמשלמים את זה במיידי אלה אבות גרושים; כל אזרח שאפילו על 500 שקלים כבר מעקלים לו את רישיון הנהיגה.

דסטה גדי יברקן: לכן, טוב – ואני שמח מאוד שהממשלה מאמצת את החוק הזה ומסירה את החרפה מההוצאה לפועל.

דסטה גדי יברקן: ההוצאה לפועל היא גוף קשה, ובמידה מסוימת אפילו אכזרי כלפי אותם עניים.

דסטה גדי יברקן: היום אנחנו יכולים רק לעזור להם.

דסטה גדי יברקן: אז, אדוני, תודה רבה לך.

אחמד טיבי: תודה רבה, חבר הכנסת גדי יברקן, אחד היוזמים.

אחמד טיבי: ביציע נמצאות נשים עושות שלום.

אחמד טיבי: (אומר בערבית: אהלא וסהלא).

אחמד טיבי: חברת הכנסת קרן ברק – איננה.

אחמד טיבי: חבר הכנסת סמי אבו שחאדה, תפדל.

אחמד טיבי: (אומר בערבית:)

שלמה קרעי: היושב-ראש, מתי הצבעה?

אחמד טיבי: אחרי שנסיים את הדוברים.

אחמד טיבי: אין הרבה דוברים.

אחמד טיבי: זו הקריאה הראשונה שלכם, המציעים.

אחמד טיבי: הבנת?

אחמד טיבי: תפדל, סמי.

סמי אבו שחאדה: אדוני היושב-ראש, חברות וחברי הכנסת, אני רוצה לברך את חברי לסיעה אוסאמה סעדי על החוק החשוב הזה, שעוזר בצורה משמעותית מאוד לאנשים – זאת בעיקר העבודה שלנו: לעזור לאנשים שצריכים יותר את העזרה שלנו, החלק המוחלש יותר בחברה, כי העונש הזה פשוט מוסיף חטא על עונש.

סמי אבו שחאדה: האנשים האלה כן רוצים להחזיר את החובות שלהם, אבל חייבים לזוז בשביל לעשות משהו.

סמי אבו שחאדה: זה במיוחד בחברה שלנו, שבה התחבורה הציבורית – כמו שאתה יודע, אדוני היושב-ראש – כמעט שלא קיימת.

סמי אבו שחאדה: אז זה מונע מהם בכלל לצאת לעבודה, או לעשות כל צעד, או שחלק גדול מהאזרחים המסכנים האלה – ערבים ויהודים – נותנים בסוף את הכסף לעורך דין כדי שישחרר להם את הרישיון, במקום שיחזירו בזה את החוב שלהם.

סמי אבו שחאדה: זה חוק חשוב מאוד.

סמי אבו שחאדה: המכשיר הזה הוא באמת כלי דרקוני, לעצור לאנשים את רישיון הנהיגה שלהם על מנת שהם יחזירו חוב במקום לעזור להם להחזיר את החוב.

סמי אבו שחאדה: זה פשוט מונע מהם להחזיר את החוב הזה.

סמי אבו שחאדה: לכן חברי כנסת רבים משתתפים.

סמי אבו שחאדה: אני רוצה לברך את חברנו אוסאמה על העשייה הפרלמנטרית שלו בכלל, ועל החוק הזה בפרט.

סמי אבו שחאדה: תודה רבה לכם.

אחמד טיבי: תודה רבה, חבר הכנסת אבו שחאדה.

אחמד טיבי: אתה אומנם רשום, אוסאמה, אבל אתה כבר נימקת.

אחמד טיבי: תודה רבה.

אחמד טיבי: חבר הכנסת יעקב אשר – מיש מווג'וד; חבר הכנסת שמחה רוטמן – אינו נוכח; חבר הכנסת ינון אזולאי – אינו נוכח; חבר הכנסת מאיר פרוש – אינו נוכח; חבר הכנסת חיים ביטון – אינו נוכח; חבר הכנסת אחמד טיבי – נוכח, אבל אני דוחה לסוף; דוד אמסלם – אינו נוכח; גלית דיסטל אטבריאן – מיש מווג'ודה; אופיר סופר – לא נוכח; אורית מלכה סטרוק – לא נוכחת; אלכס קושניר – לא נוכח.

אחמד טיבי: עאידה תומא סלימאן, תפדלי.

עאידה תומא סלימאן: כבוד היושב-ראש, כמובן שאני מתחילה בזה שאני מברכת את היוזמים – חברי חבר הכנסת אוסאמה סעדי, נעמה, גדי, כל היוזמים – אבל אני גם מברכת על זה שההצעה היא הצעה ממשלתית.

עאידה תומא סלימאן: בעיניי, הגיע הזמן שיתחילו להסתכל על אנשים, שבגלל מזל רע, שבגלל ניהול כושל, שבגלל שהמדיניות הכלכלית של המדינה באופן כללי מעמיקה את הפערים ומורידה אנשים מתחת לקו העוני, נשארים חייבים כל מיני חובות.

עאידה תומא סלימאן: זה לא בגלל שהם אנשים רעים שניסו להונות או לגזול מאחרים את מה שמגיע להם, אלא הרבה, הרבה מזה זה באמת כישלון בלנהל את החיים הכלכליים שלהם או שבגלל – שוב – מדיניות, הם נזרקו ממקום העבודה, הם לא מקבלים דמי אבטלה, או שההכנסה שלהם מאוד נמוכה.

עאידה תומא סלימאן: הגיע הזמן להתחיל להתייחס לאנשים כאלה כמקרים שצריך לעזור להם, שצריך לפתח כלפיהם מדיניות שהיא לא דורסנית ברמה שהיא קיימת.

עאידה תומא סלימאן: שמעתי את חברתי נעמה אומרת שבהוצאה לפועל רוצים לשנות את התדמית הדורסנית ולהפוך אותה לגוף יותר חברתי.

עאידה תומא סלימאן: אני בטוחה שכולנו נשמח, אבל התדמית הזאת לא באה מהאוויר ולא נולדה – ונעשה להם עוול בתדמית הזאת.

עאידה תומא סלימאן: זה בגלל חוקים שלא לקחו בחשבון – ולפעמים העמיקו את החובות ואת הפערים החברתיים בין האנשים הרבה יותר; כמו זה שמעקלים את רישיון הנהיגה לאנשים שאני יודעת שהם לא יכולים לעבוד בלי רישיון הנהיגה.

עאידה תומא סלימאן: אז אני מודה ליוזמים, ואני חושבת שהגיע הזמן להתחיל לחשוב בצורה אחרת על אנשים שחייבים.

אחמד טיבי: תודה רבה.

אחמד טיבי: אוריאל בוסו – איננו; איימן עודה – לא נוכח; מלכיאלי – לא נוכח; אייכלר – לא נוכח; עופר כסיף – לא נוכח; יבגני סובה – לא נוכח; יואב בן צור – לא נוכח.

אחמד טיבי: משה אבוטבול – תפדל.

אחמד טיבי: שלוש דקות.

משה אבוטבול: אחמד, אתה איתנו?

משה אבוטבול: אתה השר התורן?

משה אבוטבול: מי השר התורן, גברתי?

אחמד טיבי: יש שני שרים במליאה.

משה אבוטבול: אה, כי הדברים שלי חשובים – צריך שניים.

אחמד טיבי: לדברים שלך חייבים שני שרים.

אחמד טיבי: בבקשה.

משה אבוטבול: אוקיי, אז תאפס את זה, שנתחיל ככה יפה.

אחמד טיבי: אני אוסיף לך.

משה אבוטבול: כבוד היושב-ראש, כנסת נכבדה, השרים שנמצאים כאן, הבוקר פורסם בידיעות אחרונות דוח קשה על נשים במשרות בכירות, ושם מתגלה שיש אפליה מגדרית, שנעשית דווקא בחסות המדינה.

משה אבוטבול: במשרדי הממשלה – יש רק 20% נשים בכל מיני משרדי ממשלה.

משה אבוטבול: לדוגמה, 20% במשרד התיירות, וכן הלאה, בכל מיני משרדי ממשלה; כשהמקסימום במשרדי ממשלה זה 32% של נשים במשרד החקלאות, ובמערך הכבאות יש רק שתי נשים מתוך 67 בכירים.

משה אבוטבול: אני כאן בא ותוהה ושואל: איפה כל ארגוני הנשים הנכבדים, שכל הזמן מדברים וצועקים?

משה אבוטבול: למה הנשים – למה פה הן שותקות ולא מדברות בנושא הזה?

משה אבוטבול: זה מאוד מזכיר לי שבזמנו, כאשר אני הייתי ראש עיריית בית שמש, היו שם שלטי צניעות, והשופט חנן מלצר הלך וקנס את העירייה ואותי ב-150,000 שקל.

משה אבוטבול: למה?

משה אבוטבול: כי צריך להוריד את השלטים האלה.

משה אבוטבול: ולא רק זה, גם איים עליי בפקודת מאסר, שאני גם כן איאסר אם לא אוריד את השלטים האלה.

משה אבוטבול: והינה זה פלא, אני כבר שלוש שנים ומשהו לא ראש העיר בית שמש – השלטים שם, ואולי נעשה משהו יותר חמור מזה, וכולם שותקים, השופט שותק.

משה אבוטבול: הרי הוא עכשיו מנקה את השולחן שלו, ואולי יואיל בטובו לבוא ולהגיד: היות שזה לא ישים, להחזיר חזרה את ה-150,000 שקל לקופת העירייה?

משה אבוטבול: אלא מה, אז בזמנו, אותן נשים, יחד עם הארגון של המרכז הרפורמי, הלכו ועתרו, ואז באמת שמעו בקולן.

משה אבוטבול: כלומר, כשמדובר בנשים כאלה, שבאות ועותרות נגד ראש עיר כזה או אחר, אז זה כבר שונה לגמרי.

משה אבוטבול: לא שאני בא להגיד עכשיו שצריך להיות שלטים, להוריד אותם, או להסיר אותם, או להרכיב אותם – אני מדבר על העיקרון.

משה אבוטבול: אחרי זה באים ושואלים למה אין אמון במערכת המשפט.

משה אבוטבול: אם השופט לא יודע לבוא ולהגיד: טעיתי.

משה אבוטבול: במסגרת ניקוי השולחן, אני מחזיר את הכסף בחזרה לעיריית בית שמש - -

אחמד טיבי: תודה רבה.

משה אבוטבול: - - שמצבה לא הכי גדול - - -

אחמד טיבי: תודה רבה.

משה אבוטבול: יש לנו תוספת זמן, אמרת.

אחמד טיבי: כבר הייתה.

אחמד טיבי: הייתה, הייתה.

משה אבוטבול: כבר הייתה.

משה אבוטבול: לכן אני בא ואומר: אני מחפש באמת את אותן נשים.

משה אבוטבול: איפה הן אותן אלה עם הסרפן, עם הטורייה והשברייה?

משה אבוטבול: לא רואים אותן היום.

אחמד טיבי: תודה רבה.

אחמד טיבי: אמיר אוחנה – איננו; סמוטריץ' – לא כאן; מאי גולן – אינה נוכחת; משה ארבל – אינו נוכח; מיכל וולדיגר – אינה נוכחת; מירי רגב – אינה נוכחת; יריב לוין – אינו נוכח; קטי שטרית – אינה נוכחת.

אחמד טיבי: אבי מעוז, בבקשה.

משה אבוטבול: אחמד, תבדוק, יכול להיות שהוא גיסך.

משה אבוטבול: תן לו עוד חצי דקה או שתי דקות נוספות, כי לי לא נתת.

משה אבוטבול: כנראה אני לא גיסך.

אוסאמה סעדי: שבע דקות קיבלת.

משה אבוטבול: לא, איזה שבע דקות.

משה אבוטבול: נעליים.

אחמד טיבי: אתה דיברת ארבע וחצי דקות.

משה אבוטבול: אתה יודע, הסרטון מגיע אחרי זה אלינו, ללשכה.

אחמד טיבי: ארבע וחצי דקות.

משה אבוטבול: אנחנו נבדוק ונביא את זה לוועדת האתיקה.

אחמד טיבי: אוקיי.

אבי מעוז: תודה רבה, חבר הכנסת אבוטבול.

אבי מעוז: אדוני היושב-ראש, כנסת נכבדה - - -

משה אבוטבול: לפעמים בתקופה הזאת כבר עדיף להיות גיסו מאשר להיות סתם דוד שלו.

אבי מעוז: אדוני היושב-ראש, כנסת נכבדה, אני רוצה לפתוח בסדרה חדשה של נאומים בנושא: מדינת ישראל היא מדינה יהודית.

אבי מעוז: היום, בנאום הראשון, אני רוצה לעסוק בעצם זהותה של מדינת ישראל כמדינה יהודית.

אבי מעוז: במגילת העצמאות מופיע המושג "מדינה יהודית" חמש פעמים, "העם היהודי" מופיע בה עוד 15 פעמים.

אבי מעוז: המילה "דמוקרטית", בכל הטיה אפשרית, לא מופיעה במגילת העצמאות.

אבי מעוז: אדוני היושב-ראש, הינה מגילת העצמאות.

אבי מעוז: אני חיפשתי בה את המשפט "מדינה יהודית ודמוקרטית" – הוא לא מופיע פה.

אבי מעוז: המשפט הזה אינו מופיע במגילת היסוד של מדינת ישראל.

אבי מעוז: הביטוי "מדינה יהודית ודמוקרטית" הגיע למערכת החוקים של מדינת ישראל רק בשנת 1992, עם חקיקת חוקי-היסוד: כבוד האדם וחירותו וחופש העיסוק, חוקים שהועברו בשלהי הכנסת ה-12, באישון לילה, וזכו לרוב מקרי, שכלל גם ח"כים שלא הבינו את זרע הפורענות שטמון בם.

אבי מעוז: נסיבות אלו לא הפריעו לאהרן ברק, ולחסידיו וממשיכיו, לטעון כי מדובר במהפכה חוקתית, ולא פחות.

אבי מעוז: משמעותה של מהפכה חוקתית זו, כפי שכיום ברור לכולם, היא הכרזת מלחמה על אופייה היהודי של מדינת ישראל – אופי שהוא לצנינים בעיני החבורה הפרוגרסיבית הקיצונית, שדוגלת במדינת כל אזרחיה, חבורה שאהרן ברק הוא מנהיגה – ולא פחות מכך, גם מלחמה כנגד משטרה הדמוקרטי של המדינה; מכיוון שחוקים אלו נוצלו על ידי בית המשפט העליון להכשרת העמדת בית המשפט העליון מעל שתי רשויות השלטון האחרות – המחוקקת והמבצעת – ובפועל, גנבת המדינה מהעם הריבון.

אבי מעוז: אם כן, ברור שלכפות על השיח הציבורי והתרבותי ועל כל כך הרבה תחומים במדינה את התפיסה כאילו זהותה של מדינת ישראל נתונה בתווך בין שני הקטבים – היהודי והדמוקרטי – זהו עיוות של ההיסטוריה ושל כוונת מייסדי המדינה, שראו בה מדינה בעלת שיטת משטר דמוקרטי במובן הפשוט של שלטון העם, אבל שזהותה היא זהות יהודית מובהקת.

אבי מעוז: זו מהותה של מדינת ישראל, ולשם כך היא קמה, וזו בדיוק המטרה שאליה מכוונים החיצים של החבורה הפרוגרסיבית שהשתלטה על בית המשפט העליון, על הפרקליטות, על העולם האקדמי, על התקשורת ועל הפקידות של משרד החינוך.

אבי מעוז: המימוש המעשי של התפיסה הזו הוא הממשלה הנוכחית, שהמכנה המשותף של חבריה הוא הרצון לשנות את אופייה וזהותה היהודית של מדינת ישראל, עד להפיכתה למדינת כל אזרחיה.

אבי מעוז: בעזרת השם - -

מיקי לוי: משפט לסיום, בבקשה.

אבי מעוז: - - היה לא תהיה.

אבי מעוז: תודה רבה.

מיקי לוי: תודה רבה.

מיקי לוי: חבר הכנסת אחמד טיבי, בבקשה.

אחמד טיבי: מכובדי היושב-ראש, רבותיי חברי הכנסת, אחת מההצעות החשובות ביותר מבחינה חברתית – לבטל את ההגבלה של רישיון נהיגה בגלל חוב.

אחמד טיבי: אני זוכר שאוסאמה ואני, בתקופת הקורונה, יחד עם חברי הכנסת חמד עמאר וקרעי, הגשנו הצעה, מול שר המשפטים לשעבר ניסנקורן, אבל אז ההצעה הייתה זמנית; התוקף היה זמני.

אחמד טיבי: היום הממשלה השתכנעה בצורך, בלחץ של חברי הכנסת שיזמו אז, והביאה הצעה קבועה.

מיקי לוי: וטוב שכך.

אחמד טיבי: וטוב שכך.

אחמד טיבי: זה מצוין, לא רק טוב, כי הצעת החוק שלנו נוגעת, לדעתי, ל-250,000 אזרחים.

אחמד טיבי: אתה מבין, נגיד שיש למישהו מצוקה כלכלה והוא חב חוב, אוקיי?

אחמד טיבי: אנחנו חושבים שצריך לשלם את החובות, אבל אם אתה לוקח לו, מפקיע ממנו את רישיון הנהיגה, זה יפגע בו גם כלכלית, מלבד בסדר-יומו; יפגע בו פגיעה משפחתית, אבל גם פגיעה כלכלית – הוא לא יוכל להחזיר את החוב.

אחמד טיבי: ולכן החוק הזה הוא חוק מצוין.

אחמד טיבי: אוסאמה, כל הכבוד על החוק הזה, וגם לשאר הח"כים היוזמים.

אחמד טיבי: זה עכשיו בקריאה ראשונה.

אחמד טיבי: אני מקווה שיעבור בקריאה שנייה ושלישית במהרה.

אחמד טיבי: תודה רבה.

מיקי לוי: על אחת כמה וכמה אם החב הוא נהג מונית, נהג משאית, שליח.

מיקי לוי: זה מקור פרנסתו.

אחמד טיבי: אני מכיר כמה נהגי מוניות ומשאיות עם שלילת רישיון, הגבלה.

אחמד טיבי: מצב כלכלי על הפנים בגלל ההגבלה.

אחמד טיבי: החוק הזה בא לשרת אותם.

מיקי לוי: יפה מאוד.

מיקי לוי: תודה רבה.

מיקי לוי: חבר הכנסת פינדרוס – איננו; חבר הכנסת מקלב – איננו; חברת הכנסת לוי אבקסיס – איננה; חבר הכנסת כץ – איננו; חברת הכנסת רון בן משה – איננה; חבר הכנסת גלנט – איננו; חבר הכנסת קרעי – איננו; חברת הכנסת לנדה – מוותרת; חבר הכנסת מנסור עבאס – מוותר; חבר הכנסת גנאים – איננו; חבר הכנסת אייכלר – איננו.

מיקי לוי: חבר הכנסת כסיף, בבקשה.

עופר כסיף: אדוני היושב-ראש, חברי הכנסת, אדוני השר, הוצאה לפועל ככלל היא – איך אני אומר בעדינות?

עופר כסיף: בעיקר כשמדובר על האנשים המוחלשים ביותר, זה גוף – הוצאה לפועל, שימו לב גם שמבחינה לשונית המילה "הוצאה" – זה גם מתאים לגוף אבל גם לפעולה.

עופר כסיף: גם הפעולה, בעיקר הפעולה, אבל גם הגוף, יש בהם משהו מרושע.

עופר כסיף: על מי בעצם משיתים בדרך כלל את ההוצאה לפועל – אני לא אומר שתמיד, אבל בדרך כלל?

עופר כסיף: על אלה שבאמת נקלעו, הרבה פעמים שלא באשמתם, לקשיים.

עופר כסיף: אתם יודעים, יש כאלה שעושים להם תספורת, ויש כאלה שלוקחים להם את המעט שאין להם.

עופר כסיף: לכן, כל החקיקה מסביב לנושא המכונה הוצאה לפועל – אגב, אסוציאטיבית הוצאה לפועל לפעמים נדמית לי כהוצאת הנשמה של הפועל, ולא הוצאה לפועל, אם כבר אנחנו משחקים קצת עם מילים.

עופר כסיף: בכל אופן, צריכה להיות חקיקה מגוונת, מעמיקה, בכלל בכל הנושא הזה שקשור למה שמכונה הוצאה לפועל, ולפחות, ואני מברך כאן את כל המציעים – לפחות בשלב הראשון באמת למנוע את הפגיעה ברישיון הנהיגה בעקבות בעיות שנקלעים אליהן אנשים.

עופר כסיף: אבל אני חושב שזה צריך להיות רק השלב הראשון, משום שכל הנושא הזה צריך לעבור רפורמה מקיפה ומעמיקה כדי להפסיק את ההתעמרות באנשים, שכאמור בדרך כלל לא באחריותם ולא באשמתם נקלעו למשבר.

עופר כסיף: כאשר לוקחים את המעט שיש להם למעשה כופים עליהם – וזה מעשה אלים, מישהו אמר את זה קודם, נדמה לי, זה מעשה אלים; נדמה לי שחברת הכנסת לזימי אמרה את זה, ואני מסכים איתה, זה מעשה אלים להתעמר ככה באנשים מוחלשים.

עופר כסיף: לכן אני מברך, וכמובן מצטרף בכבוד גדול לתמיכה בחוק הזה.

עופר כסיף: תודה.

אחמד טיבי: תודה רבה.

אחמד טיבי: השר חמד עמאר, תפדל.

חמד עמאר: אדוני היושב-ראש, חבריי חברי הכנסת, כבוד השרה, הצעת החוק הזאת היא הצעה כל כך טובה, שמשרתת כל כך הרבה אנשים – מדובר על קרוב ל-250,000 אלף אנשים ששללו את הרישיון שלהם על זה שיש להם חוב.

חמד עמאר: ואני אומר לך, אני נכנסתי לכנסת לפני 13 שנים, אחת מהצעות החוק הראשונות שהגשתי הייתה הצעת החוק הזאת.

חמד עמאר: בזמן הקורונה הצלחנו להעביר את החוק הזה בהוראת שעה.

חמד עמאר: גם אתה, אדוני היושב-ראש היית חבר, גם חבר הכנסת אוסאמה, גם חבר הכנסת קרעי.

חמד עמאר: העברנו את זה כי הממשלה רצתה לעשות את זה בהוראת שעה, אבל עכשיו שר המשפטים גדעון סער החליט להביא את זה כחוק במדינת ישראל.

חמד עמאר: אני רוצה להודות קודם כול לשר גדעון סער, שר המשפטים, על היוזמה שהוא לקח על עצמו בדבר החשוב הזה, שבא לפתור להרבה הרבה אנשים את הבעיה שלהם.

חמד עמאר: תאר לעצמך נהג, שזה המקצוע שלו – ואני נתקלתי בהרבה אנשים כאלה – שנקלע לאיזשהם קשיים.

חמד עמאר: באים ואומרים לו: בגלל שאתה חייב כסף אנחנו שוללים לך את הרישיון.

אחמד טיבי: ואז לא תוכל להביא כסף.

חמד עמאר: איך הוא יכול להחזיר את הכסף?

חמד עמאר: זאת העבודה שלו, זה משלח היד שלו.

חמד עמאר: בן אדם שמשלח היד שלו זה להיות נהג, באים ואומרים לו: בגלל שאתה חייב כסף אנחנו שוללים לך את הרישיון.

חמד עמאר: אז אני לא מבין איך הוא יחזיר את הכסף.

חמד עמאר: בלתי אפשרי שיחזיר את הכסף, והוא לא יכול להחזיר את הכסף.

חמד עמאר: אבל אני רוצה להגיד לכם יותר מזה – ואני חושב שחבר הכנסת טיבי נגע בזה: הרבה הרבה אנשים נוהגים עם השלילה.

חמד עמאר: נוהגים עם השלילה.

חמד עמאר: הוא אומר לך: אין לי מה לעשות, אני צריך לנהוג, אני לא עשיתי שום עבירת תנועה, אני חייב כסף, אבל אין קשר בין זה שאני חייב כסף לבין זה שאני יכול לנהוג ואני יכול להסיע את הבן שלי לבית הספר או את אשתי לבית החולים.

חמד עמאר: לכן אני גם רוצה להודות לכל חברי הכנסת שהציעו את הצעת החוק הזאת: אוסאמה, קרעי, ואני לא יודע מי עוד הציע את הצעת החוק.

אחמד טיבי: וחמד עמאר, קודם.

חמד עמאר: העברנו את הצעת החוק יחד.

חמד עמאר: חמד עמאר הביא את זה, העברנו את זה יחד – שיתפנו פעולה.

חמד עמאר: אני חושב, מנסור – העברת הצעת חוק כזאת?

מנסור עבאס: לא, אני באתי לתמוך.

חמד עמאר: אז תתמוך.

חמד עמאר: זאת הצעת חוק מאוד טובה.

חמד עמאר: ובאמת תודה, תודה לשר המשפטים על היוזמה, על זה שהביא את זה לכאן.

חמד עמאר: אני בוועדת השרים לחקיקה תמכתי בזה ואמרתי את הדברים האלה שאמרתי כאן, כי זאת הצעת חוק חשובה מאוד.

חמד עמאר: בהצלחה.

אחמד טיבי: תודה רבה.

אחמד טיבי: השרה המשיבה – השרה מירב כהן.

מירב כהן: טוב, אז היה כיף באמת לשמוע חברי כנסת, קואליציה ואופוזיציה כאחד, תומכים בחקיקה החשובה הזאת.

מירב כהן: בסוף הדבר הזה היה תקוע שנים רבות, ובאמת הודות לעבודתו של שר המשפטים גדעון סער זה מגיע היום להפוך להיות חוק בכנסת ישראל.

מירב כהן: חשוב לי להגיד שבשנים האחרונות ראינו שוועדת השרים לענייני חקיקה הייתה תקועה, והרבה מאוד חקיקות חשובות כמו החקיקה הזאת, ולא פחות חשובות – נתקעו, וזה המקום באמת להודות על שיתוף הפעולה בין כל השרים שמאפשרים לוועדת השרים לענייני חקיקה להתכנס.

מירב כהן: שר המשפטים מדי שבוע מביא חקיקות חשובות ביותר על שולחן הוועדה ומביא אותן לכנסת.

מירב כהן: היו ימים שהנוהל הזה לא היה טריוויאלי ושום דבר לא הגיע, כל הוועדות יובשו והחקיקה הממשלתית לא קודמה.

מירב כהן: אז בעיניי זה לא מובן מאליו, ואני רוצה להודות לשר המשפטים על החוק החשוב הזה - -

אחמד טיבי: חוק חשוב.

מירב כהן: - - שהוא מביא היום לאישור הכנסת.

מירב כהן: תודה.

אחמד טיבי: תודה רבה לך.

אחמד טיבי: ובכן, רבותיי.

אחמד טיבי: אנחנו עוברים להצבעות.

אחמד טיבי: ההצבעה הראשונה היא על הצעת חוק מ/1475 שהיא הצעת חוק ממשלתית – ביטול הגבלת רישיון נהיגה, תיקון מס' 69 לחוק ההוצאה לפועל.

אחמד טיבי: בבקשה.

אחמד טיבי: בעד ההצעה להעביר את הצעת החוק לוועדה – 13

אחמד טיבי: נמנעים – אין

אחמד טיבי: בעד – 13, אפס מתנגדים ואפס נמנעים.

אחמד טיבי: ההצעה עוברת לוועדת החוקה, חוק ומשפט.

אחמד טיבי: עכשיו עוברים להצבעה על ההצעה השנייה, של חבר הכנסת שלמה קרעי, פ/342/24, בבקשה.

אחמד טיבי: בעד ההצעה להעביר את הצעת החוק לוועדה – 13

אחמד טיבי: נמנעים – אין

אחמד טיבי: בעד – 13, אין מתנגדים, אין נמנעים.

אחמד טיבי: ההצעה התקבלה ותעבור לוועדת החוקה, חוק ומשפט להמשך דיון בשנייה ושלישית.

דסטה גדי יברקן: תכניס אותי.

אחמד טיבי: דקה.

אחמד טיבי: עכשיו ההצבעה שלך.

אחמד טיבי: לא הצבעת, עכשיו תבוא להצביע על ההצעה שלך.

אחמד טיבי: כך, בתרגיל הזה, אתה תקבל יותר משלמה קרעי באחד.

אחמד טיבי: הצבעה על פ/1849/24, של גדי יברקן.

אחמד טיבי: בעד ההצעה להעביר את הצעת החוק לוועדה – 15

אחמד טיבי: נמנעים – אין

אחמד טיבי: בעד – 15, אין מתנגדים.

אחמד טיבי: גם ההצעה הזו עוברת לשנייה ושלישית לוועדת החוקה, חוק ומשפט, להכנה.

אחמד טיבי: עכשיו להצעה הכי חשובה, של חבר הכנסת אוסאמה סעדי.

אחמד טיבי: הכי חשובה.

אחמד טיבי: בבקשה, נא להצביע.

אחמד טיבי: פ/2499/24, של חברי הכנסת אוסאמה סעדי ואחמד טיבי, ביטול הגבלת רישיון נהיגה.

אחמד טיבי: בעד ההצעה להעביר את הצעת החוק לוועדה – 12

אחמד טיבי: נמנעים – אין

אחמד טיבי: אפשר לדעת למה ההצעה של אוסאמה קיבלה רק 12?

אחמד טיבי: מי לא הצביע?

אחמד טיבי: מאזן או מנסור?

חמד עמאר: מנסור לא הצביע.

אחמד טיבי: ומאזן.

אחמד טיבי: אני מוסיף את חברי הכנסת מאזן גנאים ומנסור עבאס.

אחמד טיבי: ההצעה התקבלה, והיא תעבור להמשך הכנה לשנייה ושלישית בוועדת החוקה, חוק ומשפט.

אחמד טיבי: ועכשיו אחרונה-אחרונה חביבה, הצעת החוק של נעמה לזימי, פ/2612/24, ביטול הגבלת רישיון נהיגה.

אחמד טיבי: עכשיו תראו כמה היא תקבל.

אחמד טיבי: בעד ההצעה להעביר את הצעת החוק לוועדה – 15

אחמד טיבי: נמנעים – אין

אחמד טיבי: בעד – 15, אין מתנגדים, אין נמנעים.

אחמד טיבי: ההצעה עוברת להכנה לשנייה ושלישית בוועדת החוקה, חוק ומשפט.

אחמד טיבי: אני מברך את כל המציעים.

אחמד טיבי: [רשומות (הצעות חוק, חוב' מ/1464).

אחמד טיבי: ]

אחמד טיבי: נעבור להצעת חוק התכנון והבנייה (תיקון מס' 136) (תוכנית לעמידות בפני רעידת אדמה ותוכנית הכוללת הוראה להקניית הבעלות בחלק ציבורי).

אחמד טיבי: תציג השרה מירב כהן.

מירב כהן: יושב-ראש הכנסת, כנסת נכבדה, בפנינו מונחת הצעת חוק לתיקון חוק התכנון והבנייה (תיקון מס' 136) - - -

אחמד טיבי: אבל שמת לב שאת לא הצבעת עבור ההצעה של אוסאמה סעדי?

מירב כהן: אני לא מצביעה.

אחמד טיבי: אה, כי את לא חברת כנסת.

מירב כהן: נכון.

אחמד טיבי: אוקיי, אז אני אענה לכל האנשים ששאלו למה השרה לא הצביעה.

אחמד טיבי: השרה לא ח"כית.

מירב כהן: נכון, באופן זמני.

אחמד טיבי: ההצבעה היא סגולית.

מירב כהן: נכון.

מירב כהן: אז אנחנו מדברים על תיקון חוק התכנון והבנייה (תיקון מס' 136).

מירב כהן: הרעיון פה זה עיגון בחוק של שני נושאים מרכזיים: האחד, קביעת חלופה לתוכנית המתאר הארצית לחיזוק מבנים מפני רעידות אדמה, מה שנקרא תמ"א 38; והשני, מתן סמכות למוסדות התכנון לקבוע הוראה להקניית בעלות בחלק ציבורי לרשות מקומית או למדינה.

מירב כהן: אני אסביר.

סמי אבו שחאדה: אדוני היושב-ראש, אפשר להגביר את המיקרופון של השרה?

מירב כהן: בשמחה.

מירב כהן: אתה רוצה שאני אקריא שוב?

סמי אבו שחאדה: לא, תודה.

מירב כהן: בנוסף לחלופה לתמ"א 38, הצעת החוק כוללת מתן סמכות למוסדות התכנון לקבוע הוראות אשר יקנו לרשות המקומית או למדינה את הבעלות בחלק הציבורי במבנה אשר אינו מיועד רק לצורכי ציבור, וזאת לשם מתן מענה למחסור בשטחי ציבור.

מירב כהן: הצעת החוק הזו בעצם אושרה בוועדת שרים לענייני חקיקה ולכן אנחנו מביאים את זה כרגע לאישור המליאה.

מירב כהן: ויש, כפי שהסברתי, לחוק הזה שני חלקים.

מירב כהן: יש צורך שאני אחזור, אם לא שמעתם משהו, או שזה מובן?

אחמד טיבי: לא, זה בסדר.

מירב כהן: תודה רבה.

אחמד טיבי: ובכן, אנחנו עוברים לדוברים.

אחמד טיבי: אבי מעוז הוא הראשון, שידבר, כמובן, כפי שהוא אמר, על מדינה דמוקרטית.

עופר כסיף: זה רק דיבור, כבוד היושב-ראש, רק דיבור.

אבי מעוז: אדוני היושב-ראש, כנסת נכבדה, נאום מדינת ישראל היא מדינה יהודית מס' 2, והפעם על הרבנות הראשית למדינת ישראל.

אבי מעוז: לפני 100 שנה, לאחר סיום מלחמת העולם הראשונה ושחרור הארץ על ידי הבריטים מדי האימפריה העות'מאנית, בתוך תהליך שיבת ציון, קיבוץ גלויות וההתיישבות ברחבי הארץ, הקים מרן הרב קוק זצ"ל את הרבנות הראשית לישראל.

אבי מעוז: לדברי מרן הרב קוק – אני מצטט: "בזמננו זה ובתקופה זו שאנו חיים בה, ימי התסיסה של התחייה הלאומית, הרי שאלת הרבנות היא ממש שאלת החיים לאומתנו.

אבי מעוז: אין אנו יכולים לצייר לנו אופן של תחייה לאומית גמורה ומתוקנת בארצנו, אם זה החלק החשוב של העבודה הלאומית המסור בידי הרבנות לא ישוכלל ולא ישופר על ידי תחייה מכרת.

אבי מעוז: ותחיית הרבנות זאת אומרת החזרת כבוד הרבנות".

אבי מעוז: עם ישראל קם לתחייה לא רק בשביל להחיות את הגוף הלאומי אלא גם ובעיקר כדי להחיות את הרוח והמהות, את תוכן החיים שלנו.

אבי מעוז: המהות של עם ישראל אלו המורשת והערכים, ערכי היהדות שקיבלנו מסיני והנחלנו לעולם כולו.

אבי מעוז: אם ניטוש חלילה את המסורת והערכים שלנו, אין למדינת ישראל זכות קיום.

אבי מעוז: האחריות על הזהות היהודית של מדינת ישראל ועל כל ענייני הקודש שלה היא של הרבנות הראשית לישראל, ומי שפוגע ברבנות הראשית פוגע אנושות במדינת ישראל.

אבי מעוז: כמו בדמוקרטיות אחרות, גם במדינת ישראל ישנן שלוש רשויות שלטוניות: המחוקקת, המבצעת והשופטת.

אבי מעוז: אולם באופן ייחודי כמדינה יהודית מדינת ישראל צריכה רשות רביעית, רשות הזהות היהודית, כלומר הרבנות הראשית לישראל.

אבי מעוז: הגיע הזמן שייקבע בחוק-יסוד שעניינו הזהות היהודית של המדינה מעמדה של הרבנות הראשית לישראל.

אבי מעוז: חוק זה יעגן את סמכויותיה, תחומי אחריותה, חובת היוועצות בה והקמת בית הרבנות הראשית כפי הראוי למוסד מפואר זה.

אבי מעוז: דווקא בימים אלו, שבהם הממשלה מובילה קו של מלחמה כנגד כל מה שמבטא את הזהות היהודית של מדינת ישראל, ובמיוחד כנגד הרבנות הראשית, אני מצהיר שנעשה כל שביכולתנו לסכל מהלכים אלו ולרומם את הרבנות הראשית לישראל למעמדה הראוי לה ולמדינת ישראל.

אבי מעוז: תודה.

אחמד טיבי: תודה רבה.

אחמד טיבי: יואב בן צור; איימן עודה; ישראל אייכלר.

אחמד טיבי: עופר כסיף, בבקשה.

עופר כסיף: אדוני היושב-ראש, חברי הכנסת, המרכז הפלסטיני לזכויות האדם PCHR, עם בצלם, פרסמו השבוע דוח משותף המנתח את החקירות כביכול שביצעה ישראל בעקבות הפגנות השיבה שהתקיימו ברצועת עזה ממרץ 2018 ועד ספטמבר 2019.

עופר כסיף: מאחר שאחד העקרונות המנחים את בית הדין בהאג הוא עקרון המשלימות, הקובע שבית הדין יתערב רק כאשר המדינה אינה רוצה או אינה יכולה לנהל בעצמה את החקירה, הכריזה ישראל שתערוך חקירה של הירי על מפגיני השיבה.

עופר כסיף: היה מדובר, אם כך, מלכתחילה בחקירת ראווה, שבבסיסה לא חקר האמת אלא יציאה לידי חובה.

עופר כסיף: וכך, כפי שעולה מן הדוח, ואני מצטט מתוכו באריכות: "באופן שרירותי וללא כל הסבר, הצבא החליט לחקור רק מקרים שבהם פלסטינים נהרגו על ידי כוחות הביטחון.

עופר כסיף: אלפי המקרים שבהם פלסטינים נפצעו, חלקם פציעות קשות שהותירו את הפצועים משותקים או שהביאו לקטיעת איברים, לא נחקרו כלל.

עופר כסיף: מספר הפצועים בהפגנות כמעט בלתי נתפס.

עופר כסיף: בסך הכול נפצעו בהפגנות 13,457 פלסטינים.

עופר כסיף: 8,079 נפצעו מאש חיה, 2,424 מירי כדורי מתכת מצופי גומי, ו-2,954 מרימוני גז שפגעו בהם ישירות.

עופר כסיף: מבין הפצועים, 155 נותרו קטועי גפיים.

עופר כסיף: כל הפגיעות האלה אינן נחקרות כלל.

עופר כסיף: על פי נתונים שהעביר דובר צה"ל ל'בצלם', עד 25 באפריל 2021, הופנו לבדיקת המנגנון המטכ"לי לתחקור אירועים חריגים 234 מקרים שבהם נהרגו פלסטינים.

עופר כסיף: - - - רק חקירה אחת הקשורה להפגנות, בגין הריגתו של עות'מאן חילס בן ה-14, הסתיימה בהגשת כתב אישום נגד חייל שהורשע בעסקת טיעון בעבירה משמעתית קלה של 'חריגה מסמכות עד כדי סיכון חיים או בריאות', ונידון לחודש עבודות שירות".

עופר כסיף: עד כאן ציטוט מתוך הדוח.

עופר כסיף: מדינת ישראל מוכיחה, פעם אחר פעם, שהיא אינה מסוגלת לחקור את פשעי המלחמה של הכיבוש.

עופר כסיף: תצוגת הזלזול בחיי פלסטינים שבטיוח החקירות היא רק המשך של הזלזול בחיי פלסטינים, שמתבטא במדיניות הפתיחה באש של ישראל בעזה, בגדה המערבית ובירושלים המזרחית.

עופר כסיף: הדוח מראה שלא התנהלה חקירה אמיתית ואפקטיבית, כפי שדורש בית הדין הפלילי הבין-לאומי בהאג.

עופר כסיף: מה שאומר כי למרבה הצער והבושה כנראה שנדרשת פנייה לשם כדי שתתבצע חקירה רצינית ונטולת משוא פנים.

עופר כסיף: חברי הכנסת, זכרו היטב את דברי נתן אלתרמן: "כי בנים ובנות, ואנחנו איתם, / מי בפועל / ומי בטפיחת הסכמה, / נדחקים, במלמול של 'הכרח' ו'נקם' / לתחומם של פושעי מלחמה".

עופר כסיף: תודה רבה.

אחמד טיבי: תודה רבה, עופר.

אחמד טיבי: חבר הכנסת אוסאמה סעדי – איננו; עאידה תומא סלימאן – מוותרת; ישראל כץ – לא כאן; יעל רון בן משה – לא כאן; אלכס קושניר – לא כאן; אמיר אוחנה – לא כאן; מאי גולן – לא כאן; מירי רגב – לא כאן; גלית דיסטל – לא כאן; אחמד טיבי – מוותר.

קריאה: לא כאן.

אחמד טיבי: (אומר בערבית: כאן וחצי.

אחמד טיבי: ).

אחמד טיבי: מירב בן ארי – לא כאן; אוריאל בוסו – לא כאן; סמי אבו שחאדה – מוותר; סמוטריץ' – לא כאן; דוד אמסלם – לא כאן; משה ארבל – לא כאן; אופיר כץ – לא כאן; מיכל וולדיגר – לא כאן; אורי מקלב – לא כאן; ינון אזולאי – לא כאן ; פינדרוס – לא כאן; אופיר אקוניס – לא כאן; גדי יברקן – לא כאן; פטין מולא – לא כאן; שלמה קרעי – לא כאן; קרן ברק – לא כאן; אופיר סופר – לא כאן; דוד ביטן – לא כאן; מיכאל מלכיאלי – לא כאן; יואב גלנט – לא כאן; חיים ביטון – לא כאן; אורלי לוי אבקסיס – לא נמצאת; גילה גמליאל – לא נמצאת; יריב לוין – מוותר; קטי שטרית – לא כאן; סטרוק – לא כאן; שמחה רוטמן – לא כאן; אלי כהן – לא כאן; יבגני סובה – לא כאן; מנסור עבאס - -

מנסור עבאס: מוותר.

אחמד טיבי: - - מוותר; אימאן ח'טיב – לא כאן; ווליד טאהא – לא כאן; יעקב מרגי – לא כאן; לימור תלם – לא כאן; רות וסרמן לנדה – מוותרת; מאזן גנאים – מוותר.

אחמד טיבי: כיף חאלכ, אבו מוחמד?

אחמד טיבי: אוקיי, רבותיי, אנחנו עוברים להצבעה על הצעת חוק התכנון והבנייה (תיקון מס' 136) (תוכנית לעמידות בפני רעידת אדמה ותוכנית הכוללת הוראה להקניית הבעלות בחלק ציבורי), התשפ"ב–2021.

אחמד טיבי: רבותיי, נא להצביע.

אחמד טיבי: בעד ההצעה להעביר את הצעת החוק לוועדה – 9

אחמד טיבי: נמנעים – אין

אימאן ח'טיב יאסין: סליחה, אדוני היושב-ראש, הצבעתי לא מהמקום שלי בטעות - - -

אחמד טיבי: אני רוצה לציין שחברת הכנסת אימאן ח'טיב הצביעה בטעות במקום חברת הכנסת גבי לסקי.

אחמד טיבי: אני מבטל את גבי לסקי ומחשיב את אימאן ח'טיב במקומה.

אחמד טיבי: תודה רבה.

אחמד טיבי: בעד – שמונה, כי אני מבטל הצבעה אחת; אין מתנגדים, אין נמנעים.

אחמד טיבי: הצעת החוק התקבלה, והיא תעבור להמשך דיון בוועדת הפנים.

יריב לוין: אני מבקש לוועדת הכספים.

אחמד טיבי: יריב מבקש ועדת כספים.

אחמד טיבי: זה עובר לוועדת הכנסת להכרעה.

אחמד טיבי: [רשומות (הצעות חוק, חוב' מ/1468).

אחמד טיבי: ]

אחמד טיבי: אנחנו עוברים לנושא הבא:

אחמד טיבי: הצעת חוק לתיקון פקודת מס הכנסה (מס' 259) (פטור ממס על מענק לזוכה בתחרות במסגרת המשחקים האולימפיים או הפראלימפיים), בקריאה ראשונה.

אחמד טיבי: יציג את החוק חמד עמאר.

אחמד טיבי: זו הצעה ממשלתית.

חמד עמאר: כן, זו הצעה ממשלתית.

אחמד טיבי: למרות שזה מתאים לדוידסון.

אחמד טיבי: דוידסון, תפסיק לדבר בטלפון.

אחמד טיבי: (אומר בערבית:).

חמד עמאר: הצעת החוק הזאת – אדוני היושב-ראש, חבריי חברי הכנסת – אני חושב שהיא הצעה מאוד מאוד טובה.

חמד עמאר: אני רוצה להודות לשר האוצר, אביגדור ליברמן, שהביא את ההצעה, ואנחנו מעבירים אותה היום בקריאה ראשונה.

חמד עמאר: אני מאמין שבתוך תקופה מאוד קצרה נעביר אותה בקריאה שנייה ושלישית, והיא תהפוך לחוק במדינת ישראל.

חמד עמאר: הצעת החוק מדברת על תיקון פקודת מס הכנסה, פטור ממס הכנסה על מענק לזוכה בתחרות במסגרת המשחקים האולימפיים או הפראלימפיים.

חמד עמאר: אתם יודעים, אותם ספורטאים מתכוננים, עובדים מאוד מאוד קשה, כל מדינת ישראל שמחה ומעודדת.

חמד עמאר: כשמישהו זוכה במדליה – כל אחד מאיתנו מרגיש שהוא זכה במדליה.

חמד עמאר: אבל כאשר מעניקים להם מענק כספי – והמדינה מעניקה מענקים כספיים לאותם זוכים – מאותו מענק כספי, מורידים מס הכנסה של 40%.

חמד עמאר: אני אתן דוגמה פשוטה, ולא אנקוט את הסכום המדויק: אותם ספורטאים באים – והמדינה אומרת: נתנו לו מענק של 100,000 שקלים, ומאותם 100,000 שקלים לוקחים לו 40,000 שקלים, ואז נשאר לו 60,000 שקלים.

חמד עמאר: בעצם המדינה נתנה 60,000 שקל, כי המדינה מחזירה לעצמה את הכסף.

חמד עמאר: אז בא שר האוצר, אביגדור ליברמן, ואמר: אנחנו כאן עושים תיקון, ואנחנו מאפשרים לאותם ספורטאים שזכו במדליות וייצגו אותנו בכבוד, והרגשנו גאווה ישראלית מאוד גדולה – אנחנו נותנים להם את הכסף, ולא לוקחים מהם את הכסף בחזרה, אלא משאירים להם את הכסף.

חמד עמאר: לכן, שוב, אני רוצה להודות לשר האוצר.

חמד עמאר: אני רוצה להודות גם לחבר הכנסת יוסי שיין, שגם הוא הביא הצעת חוק והצמיד אותה, וחברת הכנסת מגן תציג אותה.

חמד עמאר: גם חבר הכנסת יריב לוין, יושב-ראש האופוזיציה – איך זה נקרא?

אחמד טיבי: יושב-ראש סיעת הליכוד.

חמד עמאר: ראש סיעת הליכוד, מרכז האופוזיציה בכנסת, גם הוא הביא הצעת חוק, והוא יציג אותה אחריי.

אחמד טיבי: וגם חבר הכנסת דוידסון.

סימון דוידסון: מה אני, עז?

אחמד טיבי: אבל הזכרתי את השם שלך עוד לפני שחמד עמאר דיבר.

אחמד טיבי: יריב ינמק שתי הצעות.

חמד עמאר: יריב ינמק אותן.

חמד עמאר: תודה רבה לכל אחד שהביא את הצעת החוק.

חמד עמאר: תודה רבה לכם.

אחמד טיבי: תודה רבה.

אחמד טיבי: (הצעת חבר הכנסת יריב לוין)

אחמד טיבי: (הצעת חבר הכנסת אופיר כץ) [הצעות חוק פ/1888/24 ו-פ/2094/24; נספחות.

אחמד טיבי: ]

אחמד טיבי: ובכן, חבר הכנסת יריב לוין ינמק שתי הצעות – אחת שלו ואחת של חבר הכנסת אופיר כץ, שהסמיך אותו במכתב רשמי.

יריב לוין: תודה רבה, אדוני היושב-ראש, כבוד השר, אני אנסה לנמק שתי הצעות במשפט אחד.

יריב לוין: אני בהחלט מסכים עם הנימוקים שהציג פה השר חמד עמאר.

יריב לוין: אבסורד שהמדינה, ביד אחת נותנת כסף וביד השנייה לוקחת חלק ממנו בחזרה.

יריב לוין: המענקים האלה הם מענקים שמגיעים לספורטאים האלה, שבאמת הגיעו להישגים אדירים והביאו כבוד לכולנו.

יריב לוין: ומשעה שהוחלט לתת להם מענק, אז צריך פשוט לתת להם אותו ולא לתת ולקחת את חלקו חזרה.

יריב לוין: אני מקווה שאכן נוכל בכוחות משותפים להשלים את הצעת החוק הזו, ואני כמובן אומר הדברים גם בשמו של חבר הכנסת אופיר כץ, שגם הוא הצמיד הצעת החוק שלו להצעה הזאת.

יריב לוין: תודה.

אחמד טיבי: תודה, חבר הכנסת יריב לוין.

אחמד טיבי: [הצעת חוק פ/2138/24; נספחות.

אחמד טיבי: ]

חמד עמאר: מגן מייצגת אותנו בכבוד רב.

אחמד טיבי: בבקשה, חברת הכנסת מגן, שלוש דקות.

לימור מגן תלם: תודה, אדוני, תודה.

לימור מגן תלם: כבוד היושב-ראש, חבריי חברי הכנסת, יש לי הכבוד לנמק היום את הצעת החוק של חברי לסיעה חבר הכנסת יוסי שיין, שלצערו, עקב התחייבות קודמת, לא יכול להגיע היום למליאה ולנמק את ההצעה.

לימור מגן תלם: חבר הכנסת שיין היה הראשון שהגיש את הצעת החוק שמטרתה לפטור ספורטאים ישראלים שייצגו את ישראל וזכו במדליה אולימפית ובאליפויות עולם מתשלום מס על הפרס הכספי שלו הם זכאים בגין הישגיהם.

לימור מגן תלם: רבים מאותם ספורטאים עמלים שנים רבות להפוך למצוינים שבעולם, ולפיכך אין ראויים מהם לקבל את מלוא המענק על השקעתם הממושכת להשגת היעד הנכסף.

לימור מגן תלם: הכבוד העצום שמביאים ספורטאים אלה למדינת ישראל מהווה הישג אדיר, וראוי להכרה, להוקרה ולתגמול יוצא דופן מכולנו.

לימור מגן תלם: הפרס הכספי שעליו הוחלט בגין זכייתם על ידי הוועד האולימפי חייב להיות פטור ממס, כך שהם יזכו במלוא המענק על זכייתם.

לימור מגן תלם: זהו צעד ראוי ומתבקש המכיר בהישגם.

לימור מגן תלם: אני מודה לשר האוצר, ידידי מר אביגדור ליברמן, שקידם את הצעת החוק הזו כהצעה ממשלתית, ולכל חבריי בסיעה החתומים על הצעת החוק הזו.

לימור מגן תלם: תודה.

אחמד טיבי: תודה רבה, חברת הכנסת תלם.

אחמד טיבי: [הצעת חוק פ/2265/24; נספחות.

אחמד טיבי: ]

אחמד טיבי: חבר הכנסת דוידסון, הספורטאי של הכנסת.

אחמד טיבי: אגב, היוזם הראשון, האמת, היה חבר הכנסת יריב לוין, פ/1888, הראשון.

חמד עמאר: למה לא אמרת לי - - - הייתי מזכיר אותך.

אחמד טיבי: מה, אתה העלית בדעתך, חמד, שבנושא הזה של ספורטאים אולימפיים הוא לא יהיה בתמונה?

סימון דוידסון: אתה מבין?

אחמד טיבי: שלוש דקות.

סימון דוידסון: אדוני היושב-ראש, חבריי חברי הכנסת, 7 באוגוסט 2021, לינוי אשרם מראשון לציון מתמודדת מול התאומות מהמעצמה הרוסית.

סימון דוידסון: כל עם ישראל מאוחד, צמוד לטלוויזיה, לטלפונים.

סימון דוידסון: אפשר לחתוך את המתח בסכין.

סימון דוידסון: רק שלא ייפול הסרט, רק שלא תשמוט את הכדור, רק שלא תיפול.

סימון דוידסון: לינוי, כמו לינוי שאנחנו מכירים, עומדת בלחץ.

סימון דוידסון: "התקווה" תושמע בטוקיו.

סימון דוידסון: מדליית זהב אולימפית ללינוי אשרם.

סימון דוידסון: אופוריה מוחלטת, עם ישראל כולו בעננים.

סימון דוידסון: אלו רגעים שאי-אפשר לכמת במילים ולא ניתן לתאר את התחושות.

סימון דוידסון: אבל חבריי חברי הכנסת, חשוב לזכור: בשביל להעניק את הרגעים המדהימים האלו לינוי החלה להתאמן בגיל חמש.

סימון דוידסון: מגיל חמש ההורים שלה, ושל ספורטאים אולימפיים ופראלימפיים אחרים בישראל, נאנקים תחת המעמסה הכלכלית וההוצאות הכבדות שדרושות בשביל להצמיח ספורטאי במדינת ישראל.

סימון דוידסון: לא המדינה, שרוצה לקחת חלק מכספי המענק, הייתה שם; ההורים היו שם.

סימון דוידסון: לינוי התאמנה יום-יום, שנה-שנה, אימונים מפרכים – בנחישות שמלווה בהקרבה, בחתירה למטרה למרות הכאבים והפציעות הרבות.

סימון דוידסון: החוק שאנו מעלים כאן, מעבר לעשיית הצדק הכלכלי שיש בו, בא לחדד את ההבנה ולהכניס לכם לתודעה שמדליה אולימפית היא פרי של עמל כפיים שנמשך שנים.

סימון דוידסון: לא מדובר כאן בשנת מס אחת אלא בתגמול על עבודה שנמשכת חיים שלמים.

סימון דוידסון: בחזוני, ישראל תהפוך למדינת ספורט מהמעלה הראשונה.

סימון דוידסון: הילד מחולון או הילדה מג'לג'וליה לא נולדים פחות מוכשרים מהמקבילים שלהם בספרד או באיטליה.

סימון דוידסון: ההבדל בהישגים הספורטיביים שלהם נובע אך ורק מהיד שמכוונת ותומכת מלמעלה: הממשלה, המדינה.

סימון דוידסון: ככל שנפנה יותר משאבים, ככל שנתמוך יותר בילדים שלנו, דור העתיד, כך גם יגיעו ההישגים.

סימון דוידסון: אני שמח שהשר ליברמן והמשרד עומדים מאחוריי ומאחורי החוק הזה ותומכים בגישה הזאת.

סימון דוידסון: כפי שאמרתי כמה פעמים, If we build it, it will come, אם אנחנו נבנה מתקנים, אם נעמיד תנאים לילדים, הם יבואו ויהיו חלק מהספורט הישראלי.

סימון דוידסון: אם נעביר את החוק הזה, נחזק את הספורט בישראל.

סימון דוידסון: אני מודה לכולם, ונמשיך לפעול למען הספורט.

סימון דוידסון: תודה רבה.

אחמד טיבי: תודה רבה, חבר הכנסת דוידסון.

אחמד טיבי: עכשיו נעבור לדיון, והוא לא יהיה ארוך, כי נפתח אותו בהמשך דיון על מדינת ישראל כמדינה דמוקרטית.

אחמד טיבי: בבקשה, חבר הכנסת מעוז.

אחמד טיבי: אבי מעוז, יש לו סדרת נאומים על מדינה יהודית.

ולדימיר בליאק: אנחנו זכינו - - -

אבי מעוז: חשבתי שאדוני, צריך להביא לו מכשיר שמיעה.

אבי מעוז: אני רואה שבסדר.

אבי מעוז: נרגעתי, אדוני.

אחמד טיבי: הה הה, הצחקת אותי.

אחמד טיבי: אוקיי.

אבי מעוז: בריאות.

אבי מעוז: אדוני היושב-ראש, כנסת נכבדה, נאום מדינת ישראל היא מדינה יהודית מס' 3, והפעם על הגיור.

אבי מעוז: נושא הצטרפות הגרים לעם ישראל מלווה אותנו מאז ימי אברהם אבינו ויציאת מצרים.

אבי מעוז: הקמת מדינת ישראל הציבה אתגרים חדשים בתחום הגיור בשל קיבוץ הגלויות, שכולל גם משפחות של נישואי תערובת, וכן רצונם של רבים להסתפח למדינת ישראל מסיבות שונות ולא רק מתוך רצון כנה ואמיתי להצטרף לאמונתי ישראל.

אחמד טיבי: כן.

אחמד טיבי: רצון כן.

אחמד טיבי: כן, אם אתה מדבר על מדינה יהודית.

אבי מעוז: ולא רק מתוך רצון כן ואמיתי להצטרף לאמונת ישראל – תודה על התיקון, אדוני.

אחמד טיבי: אני אוסיף לך עכשיו.

אבי מעוז: עם כל זאת, הגישה היסודית עומדת בעינה: גיור מוגדר על פי הגדרים הכתובים בתורה ומבוארים בחז"ל, וכפי המקובל בעם ישראל לאורך הדורות.

אבי מעוז: שאלת הגיור היא שאלה הלכתית מובהקת בעלת משמעות לאומית, ואין לדון בה אלא בכלים הלכתיים ברורים ומקובלים.

אבי מעוז: מדינת ישראל היא מדינת הלאום של העם היהודי, ולכן ברור שלשאלה מיהו יהודי ישנה משמעות כפולה ומכופלת ביחס לאופייה של המדינה.

אבי מעוז: היהדות היא למעשה הדת היחידה שהגדרתה היא גם הגדרה לאומית.

אבי מעוז: ההגדרה הלכתית ליהודי היא: מי שנולד לאם יהודייה או שהתגייר כהלכה בקבלתו על עצמו עול תורה ומצוות.

אבי מעוז: גיור שאינו מפוקח ומרוכז בידי גוף ממלכתי מרכזי המוסמך ומחויב לגיור על פי גדרי ההלכה עלול לגרום לנזקים רבים, ובהם פגיעה באחדות העם, כאשר חלקים מהעם לא מכירים ביהדותם של חלקים אחרים, הכרח לנהל פנקסי קהילות כדי להימנע מהתבוללות, הצפת המדינה במהגרים ובטרמפיסטים שימצאו כרטיס כניסה קל למדינה מתקדמת, הונאת אותם מתגיירים לכאורה, שיחשבו שהם עוברים תהליך שיוכר על ידי הרבנות הראשית ועל ידי העולם הרבני בכללו.

אבי מעוז: מכיוון שמדובר בסוגיה לאומית ולא בגיוס ספציפי של אדם זה או אחר בגלות, האחריות על הגיור צריכה להיות בידי הרבנות הראשית, ורק בידיה, בתור הסמכות האחראית על ענייני הזהות היהודית והקודש במדינה, ולא בידי רב פרטי זה או אחר.

אבי מעוז: משום הסיבה הזו אנו מתנגדים בצורה נחרצת לכל רפורמת גיורים, בין של השר כהנא ובין של השר ליברמן.

אבי מעוז: כנגד הכרסום המתמשך של בג"ץ בגיור הממלכתי יש לתקן את חוק השבות ואת הרישום במרשם האוכלוסין באופן שרק גיור הלכתי המאושר על ידי הרבנות הראשית יוכר כגיור תקף במדינת ישראל.

אבי מעוז: תודה רבה.

אחמד טיבי: תודה, חבר הכנסת מעוז.

אחמד טיבי: חבר הכנסת פינדרוס – מיש הון; חבר הכנסת מנסור עבאס – מוותר; חבר הכנסת עופר כסיף – לא כאן; חבר הכנסת מאזן גנאים – מוותר; חבר הכנסת איימן עודה – לא כאן; דסטה גדי יברקן – לא כאן.

דסטה גדי יברקן: כאן, אבל מוותר.

אחמד טיבי: כאן ומוותר.

אחמד טיבי: תודה רבה.

אחמד טיבי: חבר הכנסת אוריאל בוסו – לא כאן.

אחמד טיבי: חבר הכנסת ולדימיר בליאק, בבקשה.

אחמד טיבי: אחריו – חבר הכנסת סעדי.

אחמד טיבי: חבר הכנסת בליאק, שלוש דקות, בבקשה.

ולדימיר בליאק: תודה, אדוני היושב-ראש.

ולדימיר בליאק: חבריי חברי הכנסת, אני רוצה לספר לכם סיפור שקרה לי שבועות ספורים לאחר שעליתי לארץ ב-1999.

ולדימיר בליאק: במשך 12 שנה הייתי אתלט מקצועי בריצה בנבחרת רוסיה, והגעתי להישגים, ודאי בסטנדרטים של מדינת ישראל.

ולדימיר בליאק: הגעתי לישראל בגיל 25, בערך שנה וחצי אחרי שפרשתי מהריצה, אך עדיין הייתי בכושר שהיה מאפשר לי, למשל, לנצח באליפות ישראל.

ולדימיר בליאק: ואז, שבועות ספורים אחרי העלייה, הגעתי להתאמן באצטדיון בבת ים ופגשתי מאמן שהכרתי פעם במוסקבה במחנה אימונים.

ולדימיר בליאק: הוא ראה אותי רץ, וזיהה אותי, כמובן, והציע לי לחזור להתאמן ולהתחרות.

ולדימיר בליאק: שאלתי אותו מה התנאים.

ולדימיר בליאק: הוא אמר לי: מלגה של 1,200 שקל.

ולדימיר בליאק: אמרתי לו תודה רבה והלכתי ללמוד ראיית חשבון.

ולדימיר בליאק: השאר היסטוריה.

ולדימיר בליאק: הסיפור הוא, כמובן, לא אני.

ולדימיר בליאק: הסיפור הוא הספורט הישראלי; הסיפור הוא אותם ספורטאים שפרשו, עזבו, ולא המשיכו, כי לא קיבלו יחס ותמיכה.

ולדימיר בליאק: את היחס הזה, חברים, אנחנו חייבים לשנות.

ולדימיר בליאק: צריך להבין שמדובר בעולם שלם: עולם של תרבות, עולם של חינוך.

ולדימיר בליאק: אני שמח שהשנה הצלחנו להגדיל את תקציב הספורט ב-25%, אבל זה לא מספיק.

ולדימיר בליאק: צריכה לבוא כאן מהפכה בתקציבים, במתקנים, במעמד המאמן.

ולדימיר בליאק: אני לא חושש לומר שבתקציב הבא אנחנו חייבים לפעול כדי להגדיל את תקציב הספורט ב-30% נוספים, ואנחנו מתחייבים לעשות הכול כדי להגיע למטרה הזאת.

ולדימיר בליאק: אני רוצה לברך את כל היוזמים של הצעת החוק החשובה הזאת: את חבר הכנסת יריב לוין, אופיר כץ, יוסי שיין, וכמובן, את חברי היקר חבר הכנסת סימון דוידסון, שבזכותו נושא הספורט לא יורד מסדר-היום של הכנסת.

ולדימיר בליאק: אני מברך גם את שר האוצר ליברמן על קידום הנושא החשוב הזה.

ולדימיר בליאק: אני, באופן כללי, לא מאוד אוהב פטורים ממס הכנסה, אבל הפטור הזה הוא בהחלט נכון וצודק.

ולדימיר בליאק: סוף-סוף מדינת ישראל משנה את היחס לספורטאים.

ולדימיר בליאק: אנחנו רק בתחילת הדרך.

ולדימיר בליאק: אנחנו באים למשימה הזאת עם רצון גדול ומוטיבציה להצליח.

ולדימיר בליאק: בואו נביא את השינוי.

ולדימיר בליאק: תודה רבה.

אחמד טיבי: תודה רבה.

אחמד טיבי: חבר הכנסת אוסאמה סעדי, אחרון הדוברים.

אוסאמה סעדי: כבוד היושב-ראש, כבוד השר, חבריי חברי הכנסת – ולדימיר, כנראה הפסדנו אלוף אולימפי.

אוסאמה סעדי: היינו עכשיו דנים במתן פטור ממס הכנסה למענק שלך.

אוסאמה סעדי: כמובן שאנחנו תומכים, אדוני היושב-ראש, בהצעה החשובה הזאת, שמעודדת הצטיינות ומצטיינים, ובייחוד כשיש לנו אלוף, איאד שלבי משפרעם, שאנחנו גאים בו.

אוסאמה סעדי: באמת מגיע להם, אחרי שהם עמלים שנים על גבי שנים.

אוסאמה סעדי: לפעמים מתחילת חייהם הם מתחילים להתאמן, ומתאמנים קשה, ואז כשמגיעים לשיא, צריך לתת להם מענק, ולא להוריד את זה.

אוסאמה סעדי: זה להבדיל מהימורים בפיס ובלוטו, כשמישהו זוכה בעשרות מיליונים.

אוסאמה סעדי: אז כמובן שהוא צריך לשלם 25% – אין חולק.

אוסאמה סעדי: אבל פה בהחלט מגיע להם, ואנחנו תומכים בזה.

אוסאמה סעדי: אפרופו הצטיינות וספורט – כמובן שאנחנו מעודדים הצטיינות וספורט.

אוסאמה סעדי: אבל למה צריך לשים מכשולים, אדוני היושב-ראש, בפני קבוצה מצטיינת, שמייצגת את החברה ואת המגזר הערבי, בני סח'נין?

אוסאמה סעדי: אחרי שהיא ניצחה את בית"ר ירושלים – איזה עליהום יש עד היום.

אוסאמה סעדי: פה, בערוץ, לא יודע, איזה פרשן ספורט כזה או אחר מתחיל בעליהום על הקבוצה – פותחים בחקירת משטרה, סוגרים את האצטדיון, מדברים עם משרד העבודה ואומרים שזה המשטרה, ומדברים עם המשטרה ואומרים שזה התמ"ת.

אוסאמה סעדי: מה זה כל העליהום הזה על בני סח'נין?

אוסאמה סעדי: מה קרה?

אוסאמה סעדי: אז אתם רוצים לעודד הצטיינות ומצוינות בספורט?

אוסאמה סעדי: בבקשה, אל תעשו אפליה בעניין הזה.

אוסאמה סעדי: מספיק יש לנו אפליה בכל התחומים.

אוסאמה סעדי: אז עד שיש קבוצה שיש בה יהודים, ערבים ושחקנים מחו"ל, צריכים לעודד אותה.

אוסאמה סעדי: זה שהיא פתאום במקום השלישי - - -

יריב לוין: חבר הכנסת סעדי, הבעיה היא שהיא מנצחת את הקבוצה הלא-נכונה.

אחמד טיבי: אמר האיש שהוא אוהד הפועל תל אביב.

אוסאמה סעדי: לכן, אדוני היושב-ראש, אני אומר:

אוסאמה סעדי: תפסיקו את מסע ההסתה וההכפשה נגד הקבוצה שמייצגת את כל החברה הערבית.

אוסאמה סעדי: היא לא מייצגת רק את סח'נין – היא מייצגת את כל החברה הערבית.

אוסאמה סעדי: מספיק עם העליהום.

אחמד טיבי: מסע רדיפה ממש נגד בני סח'נין.

אחמד טיבי: כנראה שלנצח את בית"ר – יש לזה מחיר.

אחמד טיבי: תם הדיון.

אחמד טיבי: רבותיי, אנחנו עוברים להצבעה.

אחמד טיבי: ההצעה הראשונה היא מ/1468, הצעה ממשלתית.

אחמד טיבי: פקודת מס הכנסה (מס' 259) (פטור ממס על מענק לזוכה בתחרות במסגרת המשחקים האולימפיים או הפראלימפיים).

אחמד טיבי: בעד ההצעה להעביר את הצעת החוק לוועדה – 8

אחמד טיבי: נמנעים – אין

אחמד טיבי: ההצבעה של גדי יברקן, בעד, לא נקלטה; חבר הכנסת מנסור עבאס – לא נקלטה, וגם של לימור מגן תלם לא נקלטה.

אחמד טיבי: ובכן, עשרה בעד – 11 בעד, אין מתנגדים, אין נמנעים.

אחמד טיבי: ההצעה נתקבלה, והיא עוברת לוועדת הכספים להכנה לקריאה שנייה ושלישית.

אחמד טיבי: ובכן, אנחנו עוברים להצעה הבאה, של יריב לוין, בבקשה.

אחמד טיבי: יברקן – שים לב שאתה לא מצביע על ההצעות.

אחמד טיבי: בעד ההצעה להעביר את הצעת החוק לוועדה – 11

אחמד טיבי: נמנעים – אין

אחמד טיבי: בעד – 11, אין מתנגדים, אין נמנעים.

אחמד טיבי: ההצעה עברה, והיא עוברת לוועדת הכספים להכנה לקריאה שנייה ושלישית.

אחמד טיבי: אנחנו עוברים להצעה הבאה, של אופיר כץ, פ/2094, שיריב לוין נימק במקומו.

אחמד טיבי: בעד ההצעה להעביר את הצעת החוק לוועדה – 12

אחמד טיבי: נמנעים – אין

אחמד טיבי: בעד – 12; אין מתנגדים; אין נמנעים.

אחמד טיבי: הצעת החוק התקבלה, והיא תעבור להמשך הכנה לקריאה שנייה ושלישית בוועדת הכספים.

אחמד טיבי: אנחנו עוברים להצעה הבאה, של חבר הכנסת יוסי שיין, מס' פ/2138, שנימקה חברת הכנסת מגן תלם.

אחמד טיבי: בעד ההצעה להעביר את הצעת החוק לוועדה – 12

אחמד טיבי: נמנעים – אין

אחמד טיבי: בעד – 12, אין מתנגדים, אין נמנעים.

אחמד טיבי: ההצעה התקבלה, והיא עוברת להמשך הכנה לקריאה שנייה ושלישית.

קריאה: יש עוד אחת.

אחמד טיבי: שימו לב שלמרות הקריאה של עידית סילמן, יו"ר הקואליציה, להצביע בעד, היא לא זכתה למרב הקולות.

קריאה: עידית - - -

עידית סילמן: שאני אשים שמית?

קריאה: - - -

אחמד טיבי: ועדת הכספים, כמובן.

אחמד טיבי: ההצעה של יוסי שיין – ועדת הכספים.

אחמד טיבי: עכשיו להצעה האחרונה, של חבר הכנסת סימון דוידסון, מס' פ/2265, בבקשה.

אחמד טיבי: בעד ההצעה להעביר את הצעת החוק לוועדה – 12

אחמד טיבי: נמנעים – אין

אחמד טיבי: תודה רבה.

אחמד טיבי: בעד – 12, אין נמנעים ואין מתנגדים.

אחמד טיבי: ההצעה עברה, והיא תעבור להמשך דיון בוועדת הכספים לקריאה שנייה ושלישית.

אחמד טיבי: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת מסקנות ועדת הבריאות בעקבות דיון מהיר בהצעתה של חברת הכנסת חוה אתי עטייה בנושא:

ירדנה מלר-הורוביץ: הפחתת מינון התרופות האונקולוגיות לחולי סרטן.

ירדנה מלר-הורוביץ: תודה.

אחמד טיבי: תודה רבה.

אחמד טיבי: תם סדר-היום.

אחמד טיבי: הישיבה הבאה תתקיים מחר, יום רביעי, ד' בטבת התשפ"ב, 8 בדצמבר 2021, בשעה 11:00.

אחמד טיבי: רופעת אל-ג'לסה.

אחמד טיבי: ישיבה זו נעולה.